شه‌نگال، له کاره‌سات هه‌تا ئاڵۆزیی سیاسی\nAugust 23, 2016 - 7:23 PM\nکۆدی هه واڵ : 773962\nشاری شه‌نگال دوو ساڵ له‌دوای داگیرکران له‌لایه‌ن داعش و تێپه‌ڕاندنی چه‌ن کاره‌ساتێک وه‌کوو کۆمه‌ڵکوژیی به‌ربڵاو و به‌دیل گرتنی ژنان و کچانی ئێزدی، هێشتاش به‌هۆی ناکۆکییه سیاسی نێو پارته سیاسییه کوردییه‌کان هه‌تا ئاوه‌دانکردنه‌وه و گه‌ڕانه‌وه بۆ ژیانی ئاسایی، ڕێگایه‌کی دوور و درێژی له‌به‌ره.\nکوردپرێس/ شیوا فه‌کووریان: ڕه‌نگه له‌پێش هێرشی گرووپی تیرۆریستیی داعش، که‌متر که‌سێک ناوێکی له شه‌نگال و ناوچه‌کانی ده‌وروبه‌ری بیستبێت و ئه‌م شاره که شوێنی ژیانی کورده ئێزدییه‌کان به ئایینێکی جیاواز و مێژوویی خۆیه، به هه‌موو که‌م و کوڕییه‌کان و کێشه‌کانیه‌وه له چوارچێوه‌ی وڵاتێک به‌ناو عێراق درێژه‌ی به ژیانی خۆی ده‌دا، به‌ڵام هێڕشی داعش بۆسه‌ر ئه‌م شاره و که‌وتنی گوماناوی و جێگه‌ی پرسیاری شه‌نگال و ئه‌و کاره‌ساتانه‌ی که ئه‌ندامانی داعش له‌کاتی کۆمه‌ڵکوژیی کورده ئێزدییه‌کان خوڵقاندیان، ناوی ئه‌و شاره‌یان به یه‌کجاری خسته سه‌ر زمان و کورده ئێزدییه‌کانی هه‌تا کۆمه‌ڵگه نێوده‌وڵه‌تییه‌کان و ته‌نانه‌ت بۆ لای ڕێکخراوه‌ی نه‌ته‌وه یه‌کگرتووه‌کان و سه‌رۆک کۆماران برد.\nشه‌نگال دوو ساڵ پێش ئێستا و له ڕێکه‌وتی 3ی ئه‌گێستی 2014وه له‌لایه‌ن داعش داگیرکرا و شێوه‌ی داگیرکردنی ئه‌و شاره هێشتا جێگه‌ی باس و مشتومڕێکی زۆره، چون هێزه‌کانی پێشمه‌رگه‌ی هه‌رێمی کوردستان که له هه‌موو مێژوودا به به‌ره‌نگاری له مه‌یدانی شه‌ڕدا ناسراون، له شه‌نگال ڕه‌وتێکی جیاوازی نیشان دا و له‌ناکاودا شاریان چۆڵ کرد.\nئه‌وه‌ی له شه‌نگال ڕووی دا، جگه له کاره‌ساته‌کانی قڕکردن، کۆمه‌ڵکوژیی ئێزدییه‌کان و به‌دیل گرتنی نامرۆڤانه‌ی هه‌زاران ژن و منداڵی ئێزدی و ئاواره‌بوونی ده‌یان هه‌زار ئێزدی دیکه، ناکۆکیی بنه‌ڕه‌تیی توند له‌نێوان پارته سیاسییه کوردییه‌کان و هه‌روه‌ها دوو به‌ره‌کیی قووڵ له‌نێوان کۆمه‌ڵگای ئێزدییه‌کانیشی به‌دواوه بوو.\nتۆمه‌تبارکرانی پارتی دیموکراتی کوردستان به ڕاده‌ستکردنی شه‌نگال به داعش له‌لایه‌ن په‌که‌که‌وه\nهێزه‌کانی سه‌ر به پارتی کرێکارانی کوردستان (PKK) له‌وانه یه‌کینه‌کانی پاراستنی گه‌ل (YPG) و یه‌کینه‌کانی پاراستنی ژنان (YPJ) که هاوکات له‌گه‌ڵ هێرشی داعش بۆ عێراق، هاتنه نێو ناوچه سنوورییه‌کانی هه‌رێمی کوردستان و کوردستانی سووریا له‌وانه شه‌نگال، له هه‌مان ڕۆژانی سه‌ره‌تایی که‌وتنی شه‌نگال، هێزه‌کانی پارتی دیموکراتی کوردستانیان به ڕاده‌ستکردنی شه‌نگال به داعش تۆمه‌تبار کرد و ئه‌م پارته‌یان وه‌کوو هۆکاری سه‌ره‌کیی که‌وتن و کاره‌ساته دڵته‌زێنه‌کان و کۆیله‌تیی کورده ئێزدییه‌کان ناو ده‌برد.\nمیدیاکانی سه‌ر به په‌که‌که له ساڵی 2014دا، وێنه و گرته‌ی ڤیدیۆییان له پاشه‌کشه‌کردنی له‌ناکاوی هێزه‌کانی پێشمه‌رگه‌ی پارتی دیموکراتی کوردستان له شه‌نگال بڵاو کرده‌وه و ئه‌وانی به ڕاده‌ستکردنی ده‌ست ئه‌نقه‌ستی شه‌نگال و کورده ئێزدییه‌کان به داعش تۆمه‌تبار کرد.\nهه‌روه‌ها له دووهه‌مین ساڵوه‌گه‌ڕی داگیرکرانی شه‌نگال، "نه‌ته‌وی خه‌مین" له ژنانی فه‌رمانده‌ی په‌که‌که له دیمانه‌یه‌کی ڕۆژنامه‌وانی له‌گه‌ڵ ماڵپه‌ڕی هه‌واڵی "ڕۆژنیوز"، ئه‌رکانی میدیایی په‌که‌که، ڕایگه‌یاند که ناوبراو له‌گه‌ڵ چه‌ن که‌س له هێزه‌کانی په‌که‌که له کاتی داگیرکرانی شه‌نگال له‌و شاره‌دا بوون و چۆنیه‌تیی پاشه‌کشه‌کردنی هێزه‌کانی پارتی دیموکراتی کوردستان و که‌وتنی شه‌نگالیان به‌چاوی خۆیان دیوه.\nناوبراو له‌م لێدوانه‌دا ڕایگه‌یاند که یه‌کێک له به‌رپرسانی پارتی دیموکراتی کوردستان له شه‌نگال به‌ناوی "سه‌ربه‌ست باپیری" که به‌رپرسی لقی 17ی ئه‌م پارته له ناوچه‌که و فه‌رمانده‌ی سه‌ره‌کیی هێزه‌کانی پارتی دیموکراتی کوردستان له شه‌نگال بوو، دوو ڕۆژ پێش داگیرکردنی شه‌نگال له ناوچه‌ی به‌عاج له‌گه‌ڵ به‌رپرسانی داعش دیداری کردووه و هاوکات چه‌ن ده‌نگۆیه‌ک سه‌باره‌ت به‌وه‌ی که پارتی دیموکراتی کوردستان، شه‌نگالی له ڕێککه‌وتننامه‌یه‌کدا به داعش فرۆشتووه و ئه‌م گرووپه له کاژێر 10ی شه‌وی ڕێکه‌وتی 3ی ئه‌گێست هێرشی کردۆته سه‌ر ئه‌و شاره، بڵاو بوویه‌وه.\nخه‌مین هه‌روه‌ها جه‌ختی کرد که خۆی چوونه‌ده‌ره‌وه‌ی هێزه‌کانی پارتی دیموکراتی کوردستان به سه‌رپه‌ره‌شتیی "سه‌ربه‌ست باپیر"ی له‌گه‌ڵ ئۆتۆمبیله سه‌ربازییه‌کان و بڕێکی زۆر له چه‌کی سووک و قورس که به‌پێی وته‌ی ناوبراو بۆ به‌ره‌نگاری له‌گه‌ڵ داعش و ڕزگارکردنی شه‌نگال ته‌واو بوو، دیوه و بینیویه که ئه‌م هێزانه له به‌رانبه‌ر به‌رگریی کورده ئێزدییه‌کان له ده‌ره‌وه‌چوونی ئه‌وان که خوازیاری به‌ره‌نگاریی هێزه‌کانی پێشمه‌رگه له ئێزدییه‌کان بووه، به‌ره‌و ئه‌وان ته‌قه‌یان کردووه و وێڕای کوشتنی چه‌ن که‌س له شارۆمه‌نده ئاسایییه‌کانی ئێزدی له ناوچه‌که هه‌ڵهاتوون.\nناوبراو به ڕوونکردنه‌وه‌ی ورده‌کارییه‌کانی هێرشی داعش له سێ قۆڵه‌وه و هه‌ڵهاتنی خه‌ڵک به‌ره‌و چیای شه‌نگال و چۆنیه‌تیی قۆلپێچکران و کۆمه‌ڵکوژیی کورده ئێزدییه‌کان جه‌ختی کردۆته‌وه که پارتی دیموکراتی کوردستان و هێزه‌کانی، هۆکاری سه‌ره‌کیی که‌وتنی شه‌نگال و قوربانیکردنی ئێزدییه‌کانن.\nڕۆژنیوز ئاماژه ده‌دات که فه‌رمانده‌کانی هێزه‌کانی پارتی دیموکراتی کوردستان له‌کاتی که‌وتنی شه‌نگال بریتی بوون له سه‌ربه‌ست باپیری، به‌رپرسی لقی 17ی پارتی دیموکراتی کوردستان له شه‌نگال و مووسا گردی، فه‌رمانده‌ی به‌شێکی دیکه له‌م هێزانه له ناوچه‌ی سۆڵانی و سه‌رحه‌د ئه‌نوه‌ر به‌گ فه‌رمانده‌ی زوممار و عه‌زیز وه‌یسی، فه‌رمانده‌ی هێزه تایبه‌ته‌کان بووه که له ڕه‌بیعه و زوممار به‌ره‌و دهۆک پاشه‌کشه‌یان کرد و ته‌نانه‌ت یه‌کێک له فه‌رمانده‌کانی پارتی دیموکرات له‌گه‌ڵ بنه‌ماڵه‌ی خۆی له‌پێش ئه‌م هێرشه، سه‌فه‌ری بۆ تورکیا کردووه.\nچوونه‌ده‌ره‌وه‌ی له‌ناکاوی 15 هه‌زار پێشمه‌رگه‌ی پارتی دیموکراتی کوردستان له شه‌نگال\nماڵپه‌ڕه‌کانی هه‌واڵی هه‌رێمی کوردستان، زانیاریی زۆرتریان سه‌باره‌ت به چۆنیه‌تیی که‌وتنی شه‌نگال و کشانه‌وه‌ی هێزه‌کانی پارتی دیموکراتی کوردستان بڵاو کرده‌وه و لڤین پرێس ڕایگه‌یاند که 5 تیمی هێزه‌کانی پێشمه‌رگه‌ی پارتی دیموکراتی کوردستان که ژماره‌یان ده‌گه‌یشته 15 هه‌زار که‌س، له ماوه‌ی چه‌ن کاژێر له ناوچه‌که کشاونه‌ته‌وه و سه‌ره‌ڕای هۆشدارییه‌کانی هێزه‌کانی په‌که‌که که پێیان ڕاگه‌یاندبوو له ئه‌گه‌ری که‌وتنی شه‌نگال، داعش هێرش ده‌کاته سه‌ر هه‌ولێر و ئه‌م شاره‌ش له مه‌ترسیی که‌وتن ده‌بێت، ئاماده‌ی به‌ره‌نگاری نه‌بوون.\nهه‌ر له‌م حاڵه‌دا فه‌رمانده‌کانی پارتی دیموکرات له شه‌نگال له‌کاتی پاشه‌کشه‌کردن ڕایانگه‌یاند که فه‌رمانی پاشه‌کشه له‌لایه‌ن به‌رپرسانی باڵاوه پێیان ڕاگه‌یه‌ندراوه و فه‌رمانیان هه‌یه که به‌بێ هیچ به‌ره‌نگارییه‌ک، شه‌نگال چۆڵ بکه‌ن و ئه‌و کاره‌ی ئه‌وانیش له‌لایه‌ن کورده ئێزدییه‌کان وه‌کوو خه‌یانه‌ت به نیشتمان ناوبراوه.\nماڵپه‌ری کوردی زمانی لڤین پرێس له هه‌واڵێکی دیکه، وێڕای بڵاوکردنه‌وه‌ی گرته‌یه‌کی ڤیدیۆیی له وته‌کانی بارزانی، ڕایگه‌یاند که سه‌رۆکی هه‌رێمی کوردستان سێ مانگ پێش له که‌وتنی مووسڵ و له زۆرتربوونه‌وه‌ی ناکۆکییه‌کانی نێوان هه‌ولێر و به‌غدا، ده‌وڵه‌تی ناوه‌ندیی عێراقی خسته‌به‌ر هه‌ڕه‌شه‌ی کارێکی پێشبینی نه‌کراو و له‌ناکاو. هه‌روه‌ها ئه‌م لێدوانانه، پێشبینییه‌کان سه‌باره‌ت به ئاگاداربوونه‌وه‌ی بارزانی و هه‌ندێک له وڵاتانی ناوچه‌که له بوونی داعش و ویستی ئه‌م گرووپه بۆ هێرشکردنه‌سه‌ر عێراق و خواستی ئه‌و لایه‌نانه بۆ له‌سه‌رکارلابردنی نووری مالیکی، سه‌رۆک وه‌زیرانی پێشوووی عێراق به‌هێز ده‌کات. ئه‌م ماڵپه‌ڕه هه‌روه‌ها چه‌ن به‌ڵگه‌یه‌کی بڵاو کرده‌وه و ڕایگه‌یاندووه که ئه‌م به‌ڵگانه ده‌سه‌لمێنێت که بارزانی خۆی به هێزه‌کانی پێشمه‌رگه فه‌رمانی داوه که هیچ کارێک بۆ به‌ره‌وڕووبوونه‌وه له‌گه‌ڵ هێزه‌کانی داعش و نه‌قشبه‌ندی ئه‌نجام نه‌ده‌ن و ئه‌و فه‌رمانه به شێوه‌ی نهێنی به هێزه ئه‌منییه‌کانی پێشمه‌رگه‌ی هه‌رێم، وه‌زاره‌تی ناوخۆ، وه‌زاره‌تی زانیاری و ئاساییش و وه‌زاره‌تی پێشمه‌رگه ڕاگه‌یه‌ندراوه.\nهه‌روه‌ها یه‌کێکی دیکه له‌و به‌ڵگانه، باس له فه‌رمانێک ده‌کات بۆ هێزه‌کانی پۆلیس و ناوخۆی هه‌رێمی کوردستان که به واژۆی بارزانی و که‌ریم شه‌نگالی وه‌زیری ناوخۆی هه‌رێم ده‌رکراوه و به‌وان فه‌رمان دراوه که به‌بێ وه‌رگرتنی فه‌رمانی ڕاسته‌وخۆ له‌لایه‌ن به‌رپرسانی باڵا، هیچ چه‌شنه کرده‌وه‌یه‌ک له‌دژی داعش له ناوچه‌کانی ژێر کۆنتڕۆڵی پارتی دیموکراتی کوردستان ئه‌نجام نه‌ده‌ن و ته‌نیا له حاڵه‌تی ئاماده‌باشدا بن.\nهێرشکردنی داعش به‌ره‌و هه‌ولێر و ئه‌گه‌ری که‌وتنی ئه‌و شاره\nهه‌ر له‌م پێناوه‌دا، ڕۆژنیوز به ڕوونکردنه‌وه‌ی ورده‌کاریی پێشڕه‌وییه‌کانی داعش زیاد ده‌کات که دوابه‌دوای که‌وتنی شه‌نگال، داعش هێرشکردنه‌سه‌ر هه‌ولێری ده‌ست پێکردووه و هه‌تا نزیکییه‌کانی شاریش پێشڕه‌وی کردووه و ده‌گه‌نه مه‌ودای 35 کیلۆمه‌تری له شاری هه‌ولێر و بارزانی له‌و کاته‌دا داوای یارمه‌تی له هێزه‌کانی یه‌کێتیی نیشتمانیی کوردستان و بزووتنه‌وه‌ی گۆڕان و هه‌روه‌ها فرۆکه شه‌ڕکه‌ره‌کانی هاوپه‌یمانان و وڵاتانی دراوسێ ده‌کات و ئه‌م هێرشه به جێگیربوونی هێزه‌کانی دژه‌تیرۆری یه‌کێتیی نیشتمانیی کوردستان و هه‌روه‌ها کاره‌کانی وه‌زیری پێشمه‌رگه‌ی هه‌رێمی کوردستان و هاتنه نێو گۆڕی فرۆکه شه‌ڕکه‌ره‌کانی هاوپه‌یمانان، تێکشکێندرا و هه‌ولێر له مه‌ترسی ڕزگاری بوو.\nڕێکخراوه‌ی نه‌ته‌وه یه‌کگرتووه‌کان: پێشمه‌رگه‌کان به‌بێ به‌رخۆدان، شه‌نگالیان ڕاده‌ستی داعش کردووه\nهه‌روه‌ها په‌که‌که ڕایده‌گه‌یه‌نێت که هێزه‌کانی ئه‌و پارته، هه‌وڵێکی زۆریان بۆ یارمه‌تیدانی کورده ئێزدییه‌کان داوه و ژماره‌یه‌ک له هێزه‌کانی په‌که‌که له کاتی داگیرکرانی شه‌نگال، هه‌ندێک له دانیشتووانی ئه‌و شاره‌یان ڕزگار کردووه و به‌ریان به هێرشکردنی داعش بۆسه‌ر چیای شه‌نگال گرت که په‌ناگای کورده ئێزدییه‌کان بوو و پاش ئه‌وه‌ش هێزێکی زۆریان هه‌نارده‌ی ئه‌و ناوچه‌یه کردووه و ده‌ستیان داوه‌ته پارێزگاریکردن له‌و چیایه و کۆریدۆرێکی هێمنیان بۆ ڕاگواستنی کورده ئێزدییه‌کانی گیرکردوو له‌و چیایه بۆ ناوچه کوردنشینه‌کانی سووریا کرده‌وه و له‌م ڕێگایه‌وه ده‌یان هه‌زار که‌س له ئێزدییه‌کانیان ڕزگار کرد.\nله‌م باره‌وه، ڕێکخراوه‌ی نه‌ته‌وه یه‌کگرتووه‌کانیش له ڕاپۆرتێکدا سه‌باره‌ت به که‌وتنی شه‌نگال ڕایگه‌یاند که هێزه‌کانی پێشمه‌رگه به‌بێ هیچ چه‌شنه به‌رگرییه‌ک یان ڕاگه‌یاندنێک به دانیشتووانی شه‌نگال، ئه‌و ناوچه‌یان چۆڵ کردووه و له شه‌نگال پاشه‌کشه‌یان کردووه و به‌هۆی ئه‌و پاشه‌کشه‌کردنه‌وه، دانیشتووانی شه‌نگال بێکه‌س ماونه‌ته‌وه و له‌لایه‌ن داعشه‌وه کۆمه‌ڵکوژ کراون و به‌دیل گیراون.\nله‌م ڕاپۆرته‌دا هاتووه: "له ڕێکه‌وتی 3ی ئه‌گێستی ساڵی 2014 که داعش هێرشی کردووه‌ته سه‌ر شه‌نگال، هێزه‌کانی پێشمه‌رگه‌ی نێو ئه‌و ناوچه‌یه به‌بێ هیچ به‌ره‌نگارییه‌ک له زۆربه‌ی ناوچه‌کانی شه‌نگال پاشه‌کشه‌یان کردووه و وێڕای ئه‌م پاشه‌کشه‌کردنه، هیچ چه‌شنه ئاگادارکردنه‌وه‌یه‌کیان به دانیشتووانی شه‌نگال و گونده‌کانی ده‌وروبه‌ری سه‌باره‌ت به که‌وتنی هێمنایه‌تیی شه‌نگال و پێویستیی چۆڵکردنی ناوچه‌که و ئه‌نجامدانی کاری پێشگیرانه نه‌داوه."\nله درێژه‌دا هاتووه: " له‌دوای بڵاوبوونه‌وه‌ی هه‌واڵی پاشه‌کشه‌کردنی هێزه‌کانی پێشمه‌رگه‌ی پارتی دیموکرات، ژماره‌یه‌کی که‌م له دانیشتووانی شه‌نگال به به‌کارهێنانی چه‌کی سووک و سه‌ره‌تایی، ده‌ستیان دایه پارێزگاریکردن له شوێنی ژیانی خۆیان و ده‌ستیان دایه به‌ره‌نگاری له‌گه‌ڵ داعش و به هه‌وڵ و تێکۆشانی ئه‌م گرووپه که‌مه، دانیشتووانی گوندی گرزه‌ره‌ک و سه‌با شێخ خزر، هه‌لی هه‌ڵهاتن و ڕزگاربوونیان به‌ده‌ست هێناوه. به هاتنی سه‌رله‌به‌یانی ڕۆژی دواتر، هه‌ڵهاتنی به‌کۆمه‌ڵ و کۆچکردنی ده‌یان هه‌زار ئێزدیی بێ په‌نا و لێقۆماو له شاری شه‌نگال و سه‌دان گوندی ده‌وروبه‌ری، له‌حاڵێکدا که له سه‌ره‌تاییترین پێداویستییه‌کان بێبه‌ش بوون، ده‌ستی پێکرد و له‌لایه‌کی دیکه‌وه هه‌ندێکی دیکه له ئێزدییه‌کان به ڕاوێژکاری له دراوسێ عه‌ره‌به‌کانی خۆیان به هه‌ڵکردنی ئاڵای سپی له ماڵه‌کانی خۆیان، که‌وتنه ژێرده‌ستی داعش."\nله به‌شێکی دیکه له‌م ڕاپۆرته‌دا به ڕۆڵی هێزه‌کانی سه‌ر به یه‌کینه‌کانی پاراستنی گه‌ل (YPG) له ڕزگارکردنی گیانی سه‌دان کوردی ئێزدی ئاماژه کراوه و هاتووه: "هێزه‌کانی YPG کۆریدۆرێکی هێمنیان له‌نێوان چیای شه‌نگال و ناوچه‌کانی ژێر کۆنتڕۆڵی خۆیان له کوردستانی سووریا درووست کرد و ده‌یان هه‌زار کوردی ئێزدییان له‌م ڕێگاوه ڕزگار کرد و بۆ ناوچه هێمنه‌کانی کوردستانی سووریا ڕاگوێزایه‌وه، به‌ڵام پێش دروستکردنی ئه‌م کۆریدۆره هێمنه، ده‌یان که‌س له کورده ئێزدییه‌کانی گیرکردوو له‌سه‌ر چیای شه‌نگال، له‌وانه منداڵان و کۆرپه‌کان به‌هۆی گه‌رمای زۆر و تینوویه‌تی و برسیه‌تی گیانی خۆیان له‌ده‌ست دا."\nهه‌روه‌ها ئاماژه به‌وه دراوه که داعش ده‌یان جار هێرشیان کردووه‌ته سه‌ر ئه‌م کۆریدۆره که له‌لایه‌ن هێزه‌کانی YPGه‌وه دروست کراوه، به‌ڵام ئه‌م هێزانه و ژماره‌یه‌ک له ئێزدییه‌کان که په‌یوه‌ست به ڕیزه‌کانی YPG بوون، ده‌ستیان دایه به‌ره‌نگاری له‌وان.\nناکارامه خوێندنی کۆمیته‌ی پێکهێنراو له‌لایه‌ن بارزانی بۆ ناساندن و سزادانی که‌سانی کاریگه‌ر له که‌وتنی شه‌نگال\nله‌لایه‌کی دیکه‌وه له‌حاڵێکدا که بارزانی دوو حه‌وته له‌دوای که‌وتنی شه‌نگال ڕایگه‌یاند که هه‌موو فه‌رمانده به‌رپرسه‌کان له‌کاتی که‌وتنی شه‌نگال له‌سه‌ر کار وه‌لا ده‌نرێن و سه‌ره‌ڕای ئه‌وه‌ی که ناوبراو دوابه‌دوای ئه‌و ڕه‌خنانه‌ی که له پێشمه‌رگه‌کان و به‌تایبه‌ت فه‌رمانده‌کانی پارتی دیموکرات، به‌هۆی پاشه‌کشه‌کردن له‌و ناوچانه گیرابوون، ده‌ستی دایه پێکهێنانی کۆمیته‌یه‌کی لێپرسینه‌وه به مه‌به‌ستی ناساندنی که‌سانی ئه‌نجامده‌ر و کاریگه‌ر له که‌وتنی شه‌نگال و سزادانی ئه‌وان، قادر ڕزگه‌یی، ئه‌ندامی کۆمیسیۆنی پێشمه‌رگه‌کان له په‌رله‌مانی کوردستان، پێکهێنانی ئه‌و کۆمیته‌یه‌ی به هۆکارێک له‌پێناو فریودانی بیروڕای گشتی ناوبرد.\nئه‌م نوێنه‌ره‌ی یه‌کێتیی نیشتمانیی کوردستان ده‌ڵێت که ئه‌م کۆمیته‌یه به‌شێوه‌ی بێلایه‌نه و یاسایی کاری نه‌کردووه و هیچ ئاکامێکی دیاریکراوی له کاری خۆی ڕانه‌گه‌یاندووه و له ڕاستیدا بارزانی نایهه‌وێت که ئه‌نجامده‌رانی که‌وتنی شه‌نگال بناسرێن.\nقادر ڕزگه‌یی ڕایگه‌یاندووه که له ئاکامی لێکۆڵینه‌وه‌کانی په‌رله‌مان، ناوی 30 فه‌رمانده‌ی پێشمه‌رگه‌ی وه‌کوو هۆکاره‌کانی که‌وتنی شه‌نگال ناساند و لیستی ئه‌و که‌سانه‌شیان ڕاده‌ستی مه‌سعوود بارزانی کرد، به‌ڵام ناوبراو هیچ کارێکی له‌م بواره‌دا ئه‌نجام نه‌داوه و هیچ ئاکامێکیشی ڕانه‌گه‌یاندووه و نه‌ته‌نیا هیچ که‌س سزا نه‌دراون، به‌ڵکوو هه‌ندێ له فه‌رمانده‌کانیش پله‌یان گرت و گه‌ڕانه‌وه بۆ سه‌ر پۆسته هه‌ستیاره پێشووه‌کانی خۆیان.\nهه‌روه‌ها به‌هار عه‌بدوڵڕه‌حمان، له نوێنه‌رانی بزووتنه‌وه‌ی گۆڕان له په‌رله‌مانی کوردستان به پشتڕاستکردنه‌وه‌ی لێدوانه‌کانی ڕزگه‌یی جه‌خت ده‌کات که هه‌تا ئێستا هیچ فه‌رمانده و به‌رپرسێک له دۆسیه‌ی که‌وتنی شه‌نگال دادگایی و سزا نه‌دراوه.\nپارتی دیموکراتی کوردستان و په‌که‌که؛ کامیان شه‌نگالیان ئازاد کرد؟\nناکۆکییه‌کانی نێو پارته کوردییه‌کان که له هه‌مان سه‌ره‌تای داگیرکرانی شه‌نگال ده‌ستی پێکردبوو، له ماوه‌ی دوو ساڵی ڕابردوو درێژه‌ی هه‌بوو و به ئه‌نجامدانی ئۆپراسیۆنی ئازادکردنه‌وه‌ی شه‌نگال گه‌یشته ئه‌وپه‌ڕی خۆیه‌وه و پارتی دیموکرات و مه‌سعوود بارزانی، ڕێبه‌ری ئه‌و پارته، به‌شداریی هێزه‌کانی په‌که‌که‌ی له ئۆپراسیۆنه‌که ئینکار کرد و به تۆمه‌تبارکردنی ئه‌م هێزانه به یاساشکێنی و داگیرکردنی خانووبه‌ره ده‌وڵه‌تییه‌کان و به‌رگری له بونیاتنانه‌وه‌ی شار به‌شێوه‌ی جددی خوازیاری چوونه‌ده‌ره‌وه‌ی هه‌موو هێزه‌کانی سه‌ر به په‌که‌که له شه‌نگال بوون.\nئه‌مه له حاڵێکدایه که ماڵپه‌ڕه‌کانی هه‌رێمی کوردستان وه‌کوو لوین پرێس به بڵاوکردنه‌وه‌ی گرته‌ی ڤیدیۆیی ڕایانگه‌یاند که هێزه‌کانی په‌که‌که یه‌که‌مین هێزێک بوون که له ئۆپراسیۆنی ئازادکردنه‌وه‌ی شه‌نگال، وه‌کوو هێزی پێشه‌نگ و پێشڕه‌و هاتووه‌ته نێو شار و له‌گه‌ڵ داعش شه‌ڕ ده‌که‌ن.\nهه‌روه‌ها ماڵپه‌ڕه‌کانی هه‌واڵی سه‌ر به یه‌کێتیی نیشتمانیی کوردستان به پشتڕاستکردنی ئاماده‌بوونی هێزه‌کانی سه‌ر به په‌که‌که له شه‌نگال، ئاماژه ده‌ده‌ن که به‌شێکی که‌م له هێزه‌کانی ئه‌م پارته، ڕۆژێک پێش داگیرکرانی شه‌نگال له‌و ناوچه‌یه‌دا ئاماده بوون و له نزیکیی زوممار له‌گه‌ڵ ئه‌ندامانی داعش به‌شه‌ڕ هاتوون و 14 که‌س له هێزه‌کانی یه‌کێتی له‌م شه‌ڕه‌دا گیانی خۆیان له‌ده‌ست داوه و ماڵپه‌ڕی ڕۆژ نیوزیش له ڕوونکردنه‌وه‌ی ئه‌م هه‌واڵه ڕایگه‌یاندبوو که هێزه‌کانی یه‌کێتیی نیشتمانیی کوردستان له ناوچه‌که له‌دوای شه‌ڕ و به‌ره‌نگارییه‌کی چه‌ن کاژێرانه و کوژرانی 14 پێشمه‌رگه، که‌وتوونه‌ته گه‌مارۆی داعش و له‌لایه‌ن هێزه‌کانی یارمه‌تیده‌ری په‌که‌که ڕزگار کراون.\nئه‌م ناکۆکییانه ته‌نیا له‌نێوان پارتی دیموکرات و په‌که‌که نه‌بووه و دیکه‌ی پارت و سیاسه‌توانه کورده‌کانی هه‌رێمی کوردستانیش له‌خۆ ده‌گرێته‌وه و یه‌کێتیی نیشتمانیش که له ماوه‌ی چه‌ن ساڵی ڕابردوودا، هه‌ڵوێستی هاوشێوه‌ی په‌که‌که‌ی گرتووه‌ته به‌ر، به‌توندی ڕه‌خنه له پارتی دیموکراتی کوردستان به‌هۆی که‌وتنی شه‌نگال ده‌گرێت.\nمه‌لا به‌ختیار، کارگێڕی مه‌کته‌بی سیاسیی یه‌کێتیی نیشتمانیی کوردستان، ماوه‌یه‌ک پێش و له چاوپێکه‌وتن له‌گه‌ڵ گوله‌ن کشاناک، له سیاسه‌توانه هه‌ڵکه‌وتووه‌کانی کوردی تورکیا و هاوسه‌رۆکی شاره‌وانیی گه‌وره‌شاری کوردنشینی ئامه‌د جه‌ختی کرد که "خیانه‌تی ناوخۆیی" هۆکاری که‌وتنی شه‌نگال و که‌وتنی ئه‌و شاره به ده‌ستی داعش بووه.\nهه‌روه‌ها زانا عه‌بدولڕه‌حمان له نوێنه‌رانی ئه‌و پارته له په‌رله‌مانی کوردستان، به بڵاوکردنه‌وه‌ی بابه‌تێک له په‌ڕه‌ی که‌سیی خۆی له تۆڕی کۆمه‌ڵایه‌تیی فه‌یسبووک وتی که پارتی دیموکراتی کوردستان ده‌بێ ڕوونی بکاته‌وه که چلۆن ئه‌و ژماره زۆره‌ی کورده ئێزدییه‌کان و کچانی بێ ده‌سه‌ڵاتی ڕاده‌ستی داعش کردووه.\nعادڵ موراد، بڕیارده‌ری گشتیی شۆرای ناوه‌ندیی یه‌کێتیی نیشتمانیی کوردستانیش جه‌خت ده‌کاته‌وه که ده‌بێ که‌سانی کاریگه‌ر له که‌وتنی شه‌نگال له دادگایه‌کدا دادگایی بکرێن و سزا بدرێن.\nئه‌گه‌رچی ئاماده‌بوونی هێزه‌کانی په‌که‌که له ئۆپراسیۆنی ئازادکردنه‌وه‌ی شه‌نگال و هه‌روه‌ها به‌رگری له کورده ئێزدییه‌کان له‌لایه‌ن پارتی دیموکراته‌وه ڕه‌ت کراوه‌ته‌وه، به‌ڵام یه‌کێتیی نیشتمانیی کوردستان له ڕاگه‌یه‌ندراوه‌کانی خۆیدا ئاماژه‌ی به بوونی ئه‌و هێزانه داوه و له‌هه‌وڵ و تێکۆشانی ئه‌وان ده‌ستخۆشی کردووه.\nهه‌روه‌ها یووسف محه‌مه‌د سادق، پێشتریش له گفتوگۆ له‌گه‌ڵ ئاژانسی هه‌واڵی نوواستی جه‌ختی کرد که ئه‌و هێزه کوردییه که له شه‌نگال له به‌رانبه‌ر داعش پاشه‌کشه‌ی کرد، به‌رپرسی کۆمه‌ڵکوژیی کورده ئێزدییه‌کانن و ده‌بێت سزا بدرێن، به‌ڵام به‌هۆی داخرانی په‌رله‌مان له‌لایه‌ن پارتی دیموکراتی کوردستان، ڕه‌وتی پێڕاگه‌یشتن به سزادانی ئه‌م که‌سانه ڕاگیراوه.\nدووبه‌ره‌کی گه‌یشته کورده ئێزدییه‌کایش\nئه‌م ناکۆکی و دووبه‌ره‌کییانه‌یش گه‌یشته نێو کورده ئێزدییه‌کان و به‌شێک له‌وانیش به ئه‌ندامێتیی گرووپه‌کانی په‌که‌که له ناوچه‌که وه‌کوو YPG و YPJ و یه‌کینه‌کانی به‌رخۆدانی شه‌نگال (YBS) ده‌رهاتوون و له‌ژێر فه‌رمانده‌یی هه‌ندێک له فه‌رمانده ئێزدییه‌کان له‌وانه حه‌یده‌ر شه‌شۆ که پێشتر له به‌رپرسانی یه‌کێتیی نیشتمانی بوو، چالاکییان کردووه و هه‌ندێکیشیان په‌یوه‌ست به ڕیزی هێزه‌کانی پێشمه‌رگه‌ی پارتی دیموکرات له‌ژێر فه‌رمانی قاسم شه‌شۆ بوون و ئه‌م دوو هێزه‌ش لایه‌نی به‌رانبه‌ری به که‌مکاری سه‌باره‌ت به شه‌نگال و به‌رگری له گه‌ڕانه‌وه‌ی کورده ئێزدییه‌کان بۆ ئه‌م شاره تۆمه‌تبار کردووه و تووشی ناکۆکیی سیاسی هاتوون.\nهه‌موو ئه‌م کارانه بووه‌ته هۆی ئه‌وه‌ی که دانیشتووانی شه‌نگال سه‌ره‌ڕای تێپه‌ڕبوونی 9 مانگ له ئازادکرانی شه‌نگال له ڕێکه‌وتی 13ی نۆڤێمبێری 2015 ئه‌گه‌ری گه‌ڕانه‌وه بۆ زێدی خۆیانیان نه‌بێت.\nهه‌ڵبه‌ت ده‌بێ ئه‌م خاڵه‌ش له‌به‌رچاو بگیریه‌ت که سه‌ره‌ڕای ئازادکردنه‌وه‌ی شاری شه‌نگال، هه‌تا ئێستا 45 له‌سه‌دی ڕووبه‌ری یه‌ک هه‌زار و 714 کیلۆمه‌تریی ناوچه‌ی شه‌نگال هێشتا له‌ژێر ده‌ستی داعشدایه و ناکۆکییه سیاسییه‌کانی نێوان هێزه کوردییه‌کان، به‌ر به پێشڕه‌ویی زۆرتر و ئازادکردنه‌وه‌ی دیکه‌ی ناوچه داگیرکراوه‌کانی شه‌نگال گرتووه.\nهه‌وڵی پارتی دیموکراتی کوردستان بۆ لکاندنی شه‌نگال بۆ سه‌ر هه‌رێمی کوردستان\nله‌لایه‌کی دیکه‌وه، پارتی دیموکراتی کوردستان به جه‌ختکردنه‌سه‌ر ئه‌وه‌ی که شه‌نگال به‌شێک له ناوچه کوردنشینه‌کانه که له ئاکامی سیاسه‌ته‌کانی ڕژێمی به‌عسی سه‌دام له ناوچه کوردستانییه‌کان جیا بووه‌ته‌وه، له‌سه‌ر پێویستیی کردنی ئه‌و پارێزگایه به پارێزگایه‌کی جیا له نه‌ینه‌وا و لکاندنه‌وه‌ی به هه‌رێمی کوردستان جه‌خت ده‌که‌ن.\nسه‌رۆکانی ئه‌م پارته، که‌وتنی شه‌نگالیان وه‌کوو شکستێکی سه‌ربازی و ئاکامی که‌م ئه‌زموونی هێزه‌کانی پێشمه‌رگه له شه‌ڕی کۆڵان به کۆڵان و ده‌شته به‌ربڵاوه‌کان و نه‌بوونی لێهاتوویی و داموده‌زگا له به‌رانبه‌ر هێزێک ده‌زانن که سوپای دوو وڵاتی سووریا و عێراقی شکست داوه.\nمه‌سعوود بارزانی، سه‌رۆکی ئه‌و پارته له‌دوای شکستی شه‌نگال و چاوپێکه‌وتن له‌گه‌ڵ ڕێبه‌رانی ئێزدی جه‌ختی کرد که هه‌تا کورد زیندووه، شه‌نگال و ئایینی ئێزدیش زیندوو ده‌مێنێته‌وه و به ڕێبه‌ران و خه‌ڵکی ئێزدی و هه‌رێمی کوردستان، به‌ڵێنی گرتنه‌وه‌ی شه‌نگال و دووباره بونیاتنانه‌وه و تۆڵه‌سه‌ندنه‌وه له داعشی دا.\nبارزانی له‌دوای ئه‌م به‌ڵێنه، بۆ خۆی ئۆپراسیۆنی ئازادکردنه‌وه‌ی شه‌نگالی سه‌رپه‌ره‌شتی ده‌کرد و له یه‌که‌م کاژێره‌کانی ئازادکرانی ئه‌و شاره، چووه‌ته نێو شه‌نگال و کۆنفرانسێکی ڕۆژنامه‌وانی له‌سه‌ر چیای شه‌نگال به‌ڕێوه‌برد و ده‌سته‌به‌رکردنی به‌ڵێنی خۆی و ئازادیی شه‌نگالی ڕاگه‌یاند و ئه‌و ڕۆژه‌ی وه‌کوو ڕۆژێکی مێژوویی ناوبرد.\nله‌لایه‌کی دیکه‌وه حکوومه‌تی هه‌رێمی کوردستان، کاری زۆری بۆ نیشته‌جێکردنی ئێزدییه ئاواره‌کانی نێو هه‌رێمی کوردستان و ساڕێژکردنی ژنان و کچانی ئێزدیی ڕزگارکراو له‌ده‌ستی داعش و هه‌ناردنی ئه‌وان بۆ وڵاتانی بیانی بۆ درێژه‌ی ساڕێژ و هه‌روه‌ها وه‌رگرتنی یارمه‌تییه دارایییه‌کان بۆ کردنه‌وه‌ی شه‌نگال ئه‌نجام داوه.\nحکوومه‌تی هه‌رێمی کوردستان که پارتی دیموکراتی کوردستان وه‌کوو بنه‌ما و ده‌سه‌ڵاتی سه‌ره‌کیی ئه‌و حکوومه‌ته به‌تایبه‌ت له په‌یوه‌ندییه ده‌ره‌کییه‌کان پێکدێنێت، هه‌روه‌ها هه‌وڵه‌کانی خۆی بۆ ناساندنی کۆمه‌ڵکوژیی ئێزدییه‌کان وه‌کوو جینوساید له کۆمه‌ڵه فه‌رمییه نێونه‌ته‌وه‌یییه‌کان وه‌کوو ڕێکخراوه‌ی نه‌ته‌وه یه‌کگرتووه‌کان و دادگای لاهه و هه‌روه‌ها که‌ڵکوه‌رگرتنی ئێزدییه‌کان له قازانجه‌کانی فه‌رمیبوونی ئه‌م مژاره و وه‌رگرتنی غه‌رامه‌ی دارایی و مه‌عنه‌وی له‌وان، ئه‌نجام دراوه.\nبه‌پێی هه‌واڵه بڵاوکراوه‌کان له ماڵپه‌ڕی هه‌واڵی "باس نیوز"، هه‌تا ئێستا له ئاکامی هه‌وڵ و تێکۆشانه‌کانی کۆنگرێسی ئه‌مریکا، وه‌زاره‌تی ده‌ره‌وه‌ی ئه‌و وڵاته و په‌رله‌مانی یه‌کێتیی ئه‌ورووپا و ده‌وڵه‌تی ناوه‌ندیی عێراق،کۆمه‌ڵکوژیی ئێزدییه‌کانی به فه‌رمی وه‌کوو جینوساید ناساندووه.\nبه‌ڵام له‌گه‌ڵ ئه‌مه‌ش، به‌هۆی قه‌یرانی ڕۆژله‌دوای ڕۆژی ئابووری و ئه‌و کێشانه که به‌و هۆیه‌وه و ژماره‌ی زۆری ئاواره‌کان له هه‌رێم و تێچووی شه‌ڕی داعش هه‌یه ، حکوومه‌تی هه‌رێمی کوردستان له دابینکردنی ته‌واوی هه‌موو پێداویستییه‌کانی ئاواره‌کانی ئێزدی له هه‌رێمی کوردستان ناتوانه.\nبارودۆخی ناله‌باری کورده ئێزدییه‌کان له ئاگری ناکۆکییه سیاسییه‌کان\nناکۆکییه سیاسییه‌کانی نێو پارته کورده‌کان له شه‌نگال له‌حاڵێکدایه که کورده ئێزدییه‌کان به‌رده‌وام له بارودۆخێکی ئاڵۆز و شپرزدان.\nبه‌پێی ئاماری فه‌رمیی به‌رێوه‌به‌رایه‌تیی کاروباری کورده ئێزدییه‌کان له وه‌زاره‌تی ئه‌وقاف و کاروباری ئایینیی هه‌رێمی کوردستان، حه‌شیمه‌تی کورده ئێزدییه‌کانی عێراق ده‌گاته 550 هه‌زار که‌س که له‌پاش هێرشی داعش، 360 هه‌زار که‌سیان ئاواره بوونه و لانیکه‌م یه‌ک هه‌زار و 293 که‌س گیانیان له‌ده‌ست دا.\nهه‌روه‌ها ئه‌م شه‌ڕه بوو به‌هۆی بێدایکبوونی 407 منداڵ و مردنی 759 باوکی منداڵی دیکه و 359 منداڵیش دایک و باوکیان تێکڕا له‌ده‌ست داوه.\nده‌وترێت که داعش له‌کاتی هێرشکردنه‌سه‌ر شه‌نگال، 3 هه‌زار و 538 که‌س له ژنان و 2 هه‌زار و 866 پیاوی ئێزدی ڕفاندووه که له‌م ژماره‌یه ته‌نیا 958 ژن و 328 پیاویان هه‌تا ئێستا ئازاد کردووه و یه‌ک هه‌زار و 914 ژنی ئێزدی و 856 پیاوی ئێزدی هێشتا له‌ژێر ده‌ستی داعشدان.\nشیاوی باسه که ئازادکردنه‌وه‌ی ئه‌م ژماره له ژنان و پیاوانی ئێزدی له‌لایه‌ن گرووپه خه‌ڵکییه‌کانی ئێزدی و که‌سانی خێرخواز و ڕێکخراوه ده‌وڵه‌تی و نێونه‌ته‌وه‌یییه‌کان ئه‌نجامی گرتووه، یارمه‌تییه‌کی ئه‌وتۆی بۆ ئازادکردنی ئه‌وان نه‌کردووه.\nپه‌که‌که له‌م باره‌وه پارتی دیموکرات و ڕێکخراوه نێونه‌ته‌وه‌یییه‌کانی به که‌مکاری و که‌مته‌رخه‌میکردن له‌م باره‌وه تۆمه‌تبار کرد و "نه‌ته‌وی خه‌مین" له‌م باره‌وه ده‌ڵێت که نه‌ته‌نیا داعش ده‌ستی داوه‌ته کڕین و فرۆشتنی ژنان و منداڵانی ئێزدی، به‌ڵکوو له هه‌رێمی کوردستانیش بازاڕی که‌ڵکه‌وه‌رگرتن له‌وانی دامه‌زراندووه و ژماره‌یه‌ک که‌س له‌ڕێگای بازرگانیکردن له‌گه‌ڵ ئه‌م ژنانه، داهاتێکی هه‌ره زۆریان به‌ده‌ست هێناوه و هیچ کارێکیش له‌لایه‌ن حکوومه‌تی هه‌رێمی کوردستان و ڕێکخراوه نێونه‌ته‌وه‌یییه‌کان بۆ ئازادکردنی ژنانی ئێزدی له‌ژێر ده‌ستی داعش که وه‌کوو کۆیله‌ی سێکسی که‌ڵکیان لێ وه‌رده‌گرێ، ئه‌نجامی نه‌گرتووه.\nهه‌روه‌ها حسێن کور و به‌رپرسی نووسینگه‌ی ئازادکردنی ئێزدییه‌کانی ژێرده‌ستی داعش، ڕایگه‌یاندووه که زۆرتر له یه‌ک هه‌زار و 400 منداڵی ڕفێندراوی ئێزدی له چه‌ن باره‌گای تایبه‌تی داعش له ڕه‌قه، ته‌لعه‌فه‌ر و مووسڵ به شێوه‌یه‌کی سیستماتیک و ڕێکخراو له‌لایه‌ن ئه‌م گرووپه له‌ژێر خولی فێرکارییه سیاسی، ئایدیولۆجیکی و سه‌ربازییه‌کاندان و داعش به مه‌به‌ستی ئه‌نجامدانی ئۆپراسیۆنی تیرۆریستی و خۆته‌قاندنه‌وه په‌روه‌رده‌یان ده‌کات.\nناوبراو ئاماژه‌ی کرد که هه‌تا ئێستا زۆرتر له 30 گۆڕی به‌کۆمه‌ڵ که ته‌رمی ئێزدییه کوژراوه‌کان له‌لایه‌ن داعشی تێدا دۆزراوه‌ته‌وه و پێشبینی ده‌کرێت که به به‌ره‌وپێشچوونی هێزه کوردییه‌کان، ژماره‌یه‌کی زۆرتر له‌م گۆڕه به‌کۆمه‌ڵانه بدۆزرێنه‌وه.\nهه‌روه‌ها سۆران عومه‌ر، نوێنه‌ری کۆمه‌ڵی ئیسلامیی کوردستان له په‌رله‌مان و سه‌رۆکی کۆمیسیۆنی مافی مرۆڤی په‌رله‌مانیش جه‌خت ده‌کات که ماوه‌ی دوو ساڵه که دۆسیه‌ی کۆمه‌ڵکوژیی ئێزدییه‌کان له شه‌نگال له دادگای لاحه کراوه‌یه به‌ڵام به‌هۆی ئه‌ندامنه‌بوونی عێراق له‌م دادگایه‌دا، ڕه‌وتی پێڕاگه‌یشتن به دۆسیه‌که له‌گه‌ڵ به‌ربه‌ست به‌ره‌وڕوو بووه‌ته‌وه.\nشه‌نگال، شارێکی چۆڵکراو بۆ خۆنواندنی پارته کوردییه‌کان\nهیچ کام له‌م کاره‌ساته دڵته‌زێنانه، نه‌بووه‌ته هۆی که‌مبوونه‌وه‌ی ناکۆکییه سیاسییه‌کانی پارته‌کان و ته‌نانه‌ت داخوازیی به‌رده‌وامی دانیشتووانی شه‌نگالیش بۆ یه‌کگرتوویی هێزه کوردییه‌کان و دووباره بونیاتنانه‌وه‌ی شه‌نگال هیچ ئاکامێکی به‌دواوه نه‌بووه.\nشه‌نگال سه‌ره‌ڕای تێپه‌ڕبوونی نزیک به 9 مانگ له ئازادکرانی، هێشتا که‌لاوه‌یه و سه‌ره‌ڕای ئه‌وه‌ی که مه‌حما خه‌لیل، فه‌رمانداری دانراوی بارزانی له شه‌نگال باس له کاولبوونی زۆرتر له 16 هه‌زار یه‌که‌ی نیشته‌جێبوون ده‌کات و سه‌ره‌ڕای به‌ڵێنه‌کانی به‌رپرسانی حکوومه‌تی هه‌رێمی کوردستان له‌وانه سه‌رۆکی هه‌رێم و سه‌رۆک وه‌زیرانی ئه‌و حکوومه‌ته، بۆ دووباره بونیاتنانه‌وه‌ی ئه‌و شاره هیچ کارێک نه‌کراوه.\nمه‌سعوود بارزانی له وته‌کانی خۆیدا به‌بۆنه‌ی دووهه‌مین ساڵوه‌گه‌ڕی داگیرکرانی شه‌نگال به ئاماژه به‌وه‌ی که 500 هێزی پێشمه‌رگه بۆ ئازادکردنه‌وه‌ی شه‌نگال گیانی خۆیان له‌ده‌ست داوه، پێشنیاری دا که له دووباره‌بونیاتنانه‌وه‌ی شاری شه‌نگال پاشگه‌ز ببنه‌وه و له نزیکی ئه‌و شاره‌دا، شارێکی نوێ بۆ نیشته‌جێبوونی کورده ئێزدییه‌کان دروست بکرێت.\nناوبراو جه‌ختی کرد که هه‌موو ئه‌و که‌سانه‌ی که له‌گه‌ڵ داعش هاوکارییان کرد، به سزای خۆیان گه‌یشتن، وتی: هه‌موو ئه‌وانه‌ی که له‌گه‌ڵ داعش هاوکارییان کردووه، دوژمنی ئێمه و ئه‌وانه‌ی له له‌دژی داعش بوون، دۆست و هاوڕێی ئێمه به ئه‌ژمار دێن.\nسه‌ره‌ڕای لێداونه‌کانی ئه‌م دواییانه‌ی بارزانی، به‌رپرسانی پارتی دیموکراتی کوردستان له دیمانه له‌گه‌ڵ که‌ناڵی هه‌واڵی ڕووداو، ڕایانگه‌یاندووه که له ئێستادا نزیک به 8 هه‌زار هێزی پێشمه‌رگه له شه‌نگالدان و پێویستییه‌ک به بوونی هێزه‌کانی په‌که‌که له ناوچه‌که نییه و ده‌بێ هه‌رچی خێراتر ئه‌و هێزانه ناوچه‌که به‌جێ بهێڵن.\nهێزه‌کانی په‌که‌که‌ش له به‌رانبه‌ردا جه‌خت ده‌که‌نه‌وه که متمانه‌یه‌کیان به هێزه‌کانی پێشمه‌رگه بۆ پاراستنی شه‌نگال نییه و هه‌تا کاتێک که ئه‌و ناوچه‌یه خاوه‌ن خۆبه‌ڕێوه‌به‌رایه‌تی نه‌بێ، ئاماده‌ی به‌جێهێشتنی ئه‌و ناوچانه نین. هێزه‌کانی په‌که‌که‌ش چه‌ن کارێکیان له‌و باره‌وه ئه‌نجام داوه و هێزه چه‌کداره‌کانی به‌رخۆدانی شه‌نگال و هه‌روه‌ها ئه‌نجومه‌نی خۆبه‌ڕێوه‌به‌رایه‌تیی شه‌نگال که له‌لایه‌ن حکوومه‌تی هه‌رێمی کوردستانه‌وه به فه‌رمی نه‌ناسراون، پێکهێنراوه.\nشه‌نگاڵ، به‌ڵام له بێده‌نگیی کۆمه‌ڵگه جیهانییه‌کان و ئاگری ته‌نگه‌ژه سیاسییه‌کان هه‌روه‌ها وه‌کوو که‌لاوه ماوه‌ته‌وه و دانیشتوانی ئه‌و شاره یان له 24 که‌مپی ئاواره‌کانی هه‌رێمی کوردستان و ناوچه کوردنشینه‌کانی سووریا و تورکیا و هه‌ندێکیشیان له‌سه‌ر چیای شه‌نگال له بارودۆخێکی ناله‌باردا ژیان تێپه‌ڕ ده‌که‌ن یان له‌ژێر ده‌ستی داعش، ڕۆژانێکی سه‌خت تێده‌په‌ڕێنن و هاوکات له‌م بارودۆخی ئێستادا، هیوایه‌کی وه‌هایان به باشتربوونه‌وه‌ی بارودۆخیان و گه‌ڕانه‌وه بۆ ژیانی پێشوو له زێدی خۆیان نییه....


سیاشین و ژیانی سه‌ربازیی نا‌وچه‌كه، كه له ساڵی ١٩٨٤-٢٠٠٣دا بووه گۆڕه‌پانی پێكدادانی نێوان پاكستان و هیندستان و، به‌وهۆیه‌وه وه‌ك "باڵا‌ترین ناوچه‌ی جه‌نگ له جیهان" ناوزه‌ندكرا و به‌رزییه‌كانیان هه‌شت هه‌زار مه‌تری تێپه‌ڕاندووه.\nBehlül Çetinkaya, | 16.09.2019\nسكاردو - AA\nسیاشین و ژیانی سه‌ربازیی نا‌وچه‌كه، كه له ساڵی ١٩٨٤-٢٠٠٣دا بووه گۆڕه‌پانی پێكدادانی نێوان پاكستان و هیندستان و، به‌وهۆیه‌وه وه‌ك "باڵا‌ترین ناوچه‌ی جه‌نگ له جیهان" ناوزه‌ندكرا كه خاوه‌نی چه‌ندین لووتكه‌یه كه به‌رزییه‌كانیان هه‌شت هه‌زار مه‌تری تێپه‌ڕاندووه، بۆ یه‌كه‌مجار له‌سه‌ر ئاستی میدیای نێوده‌وڵه‌تی له لایه‌ن ئاژانسی ئانادۆڵووه‌وه وێنه‌ی گیرا.\nناوچه‌ی سێ گۆشه‌ی پاكستان، هیندستان و چین له‌و شاخانه پێكهاتووه كه به ته‌واو به‌سته‌ڵه‌كن و به به‌فر داپۆشراون، به‌سته‌ڵه‌كی سیاشین كه یه‌ك پارچه‌یه و رووبه‌ره‌كه‌ی ٧٠ كیلۆمه‌تر چوارگۆشه‌ی تێپه‌ڕاندووه و پاش جه‌مسه‌ره‌كان سێیه‌م گه‌وره‌ترین به‌سته‌ڵه‌كه له جیهاندا، به‌و هۆیه‌وه به ''سێیه‌م جه‌مسه‌ر'' ناوزه‌ند ده‌كرێت.\nله ناوچه‌كه‌دا له پاڵ به‌سته‌ڵه‌كی سیاشین، به‌سته‌ڵه‌كی بالتۆرۆ هه‌یه كه رووبه‌ره‌كه‌ی ٦٢ كیلۆمه‌ترچوارگۆشه‌یه. به‌هۆی ئه‌وه‌ی ئه‌م به‌سته‌ڵه‌كه له كۆی ٢٥ به‌رزترین لووتكه كه له جیهان هه‌ن به حه‌وت لووتكه‌یان ده‌وره دراوه، له سه‌رتاسه‌ری جیهانه‌وه شاخه‌وان و سروشت دۆستان رووی تێده‌كه‌ن .\nبه‌هۆی ئه‌وه‌ی به‌سته‌ڵه‌كه‌كان سه‌رچاوه‌ی رووباره‌كانی پاكستانه به‌تایبه‌تی ئیدوس كه به شاده‌ماری ئه‌و وڵاته داده‌نرێت، به‌لای پاكستانه‌وه گرنگیی زۆری پێده‌درێت، هه‌روه‌ها به‌هۆی ئه‌وه‌ی چین و پاكستان به‌یه‌كه‌وه ده‌به‌ستێته‌وه گرنگیی ستراتیجی هه‌یه.\nبه‌هۆی ئه‌وه‌ی به‌سته‌ڵه‌كه‌كان درێژكراوه‌ی كیشمیری جێ ناكۆكه، پاكستان و هیندستان هه‌ر یه‌كه‌یان بانگه‌شه‌ی ئه‌وه ده‌كه‌ن كه مافی خۆیانه.\n- كاتێک سوپای هه‌ردوو وڵات داوای كڕینی پێداویستی سه‌ربازییان له هه‌مان كۆمپانیا كرد، جه‌نگ سه‌ریهه‌ڵدا\nبه پێی رێككه‌وتنی ساڵی ١٩٤٩ كه هێڵی كۆنترۆڵی كیشمیر له‌نێوان هه‌ردوو وڵات دانرا، كاتێ باڵاده‌ستی به‌سه‌ر به‌سته‌ڵه‌كه‌كاندا له هێڵی كۆنترله‌وه به‌ره‌و باكوور راگه‌یه‌ندرا، هه‌ردوو وڵات لێكدانه‌وه‌ی جیایان بۆ هێڵه‌كه كرد.\nله كاتێكدا هیندستان باس له‌وه ده‌كات كه به‌سته‌ڵه‌كی سیاشین له سنووری خۆیدا ده‌مێنێته‌وه و، پێویسته هێڵه‌كه به‌درێژایی چیاكان درێژببێته‌وه و به‌ره‌و باكوور بچێت، پاكستان باس له‌وه ده‌كات كه به‌سته‌ڵه‌كه‌كه سه‌ر به پاكستان ده‌بێت و پێویسته به درێژایی پردی كاراكورم درێژببێته‌وه.\nبه‌هۆی رێكنه‌كه‌وتنیان له‌سه‌ر ئه‌و بابه‌ته، هه‌ر دوو وڵات بڕیاریاندا به ناردنی سه‌رباز بۆ ئه‌و ناوچانه كه تا ساڵی ١٩٨٤ سه‌ربازی لێ نه‌بوو. سوپای هیندستان كاتێک زانی سوپای پاكستان داوای پێداویستی له‌و كۆمپانیا به‌ریتانییه كردووه كه له هه‌لومه‌رجی زستاندا به‌كارده‌هێنرێت، ده‌ستی به یه‌كه‌م ئۆپه‌راسیۆن كرد.\nبه‌هۆی به‌رپه‌رچدانه‌وه ئه‌و هه‌ڵمه‌ته‌ی سوپای هیندستان له لایه‌ن سوپای پاكستانه‌وه، له‌و ناوچه‌یه‌ی كه به ''چه‌تری جیهان'' ناسرابوو جه‌نگێكی رانه‌گه‌یه‌ندراو سه‌ریهه‌ڵدا.\nله ئه‌نجامی ئه‌و جه‌نگه هیندستان دوو له‌سه‌ر سێی به‌سته‌ڵه‌كی سیاشین-ی كۆنترۆڵكرد و، به‌سته‌ڵه‌كی بالتۆرۆ به ته‌واوی كه‌وته ده‌ست پاكستان.\n- سه‌ربازان چه‌ندین رۆژ به پێ رێ ده‌كه‌ن بۆ گه‌یشتن به شوێنی ئه‌ركه‌كانیان\nدوای جه‌نگی سیاشین زۆرێك له لووتكه‌كان كه‌وتنه ژێر كۆنترۆلی سوپای پاكستان. له‌و رۆژه‌وه تا ئێستا هه‌ردوو وڵات سه‌رباز ره‌وانه‌ی ئه‌و ناوچانه ده‌كه‌ن كه كۆنترۆڵیان كردووه و خاڵی سه‌ربازیی داده‌نێن.\nبۆ یه‌كه‌مجار سوپای پاكستان ده‌رگاكانی بنكه سه‌ربازییه‌كان و ژیانی سه‌ربازیی له سیاشین به‌رووی ئاژانسی ئانادۆڵودا كرده‌وه. به‌ڕێوه‌به‌ری په‌خشی زمانه جیهانییه‌كانی ئاژانسی ئانادۆڵو، مه‌همه‌ت ئۆزتورك و په‌یامنێرانی ئاژانسه‌كه له ئیسلام ئاباد، به‌هلول چه‌تینكایا و ئیسلامودین ساجید بوونه یه‌كه‌م نوێنه‌ری میدیای بیانی كه ژیانی سه‌ربازیی ناوچه‌ی سیاشین-یان وێنه گرت.\nسه‌كۆی هێلیكۆپته‌ر له شاری سكاردو ویلایه‌تی جیلیت-بالتیستان له باكووری پاكستان ئه‌و هێلیكۆپته‌رانه‌ی تێدا جێگیركراوه كه بۆ گه‌یشتن به ناوچه‌ی سیاشین به‌كارده‌هێنرێن و، ده‌رمان، خواردن، پێداویستی سه‌ربازیی و پێداویستی دیكه بۆ ناوچه‌كه ده‌گوازنه‌وه.\nهێلیكۆپته‌ره‌كان به‌سه‌ر ئه‌و چیایانه‌دا ده‌فڕن كه هه‌زاران مه‌تر به‌رزن، له‌گه‌ڵ ئه‌و دۆڵانه‌ی به ته‌واوی به‌سته‌ڵه‌كن. ئه‌و فڕۆكه‌وانانه‌ی لێره‌دا ده‌فڕن به ''بێترسی ٥'' ناسراون. فڕۆكه‌وانه‌كان ده‌ڵێن ''ته‌نیا ئێمه به‌سه‌ر ئه‌م به‌رزاییانه‌دا ده‌فڕین. هه‌روه‌ها له بناری چیاكاندا كرێكارانی كانه‌كان له‌و تونێلانه‌ی به ده‌ست هه‌ڵیان كه‌ندوون به‌دوای به‌ردی به‌نرخدا ده‌گه‌ڕێن''.\nله‌م شوێنه‌وه فڕینی نیو كاتژمێری بۆ ئه‌و لووتكانه ده‌ستپێده‌كات كه سوپای پاكستان كۆنترۆڵی كردوون له‌گه‌ڵ بنكه سه‌ربازییه‌كان، له‌و شوێنانه‌دا كه به‌رزییه‌كانیان له‌نێوان نزیكه‌ی سێ هه‌زار مه‌تر بۆ شه‌ش هه‌زار مه‌تر ده‌بن ده‌یان بنكه‌ی سه‌ربازیی لێیه.\nئه‌و سه‌ربازانه‌ی له‌م بنكه سه‌ربازیی و خاڵه چاودێریانه‌دا ئه‌ركیان هه‌یه به ئۆتۆمبێل له سكاردو-ه‌وه بۆ به‌سته‌ڵه‌كه‌كانی بالتۆرۆ و سیاشین تا دوواین گوند ده‌چن كه پێنج كاتژمێر رێگه‌یه، له‌وێشه‌وه به پێ رێده‌كه‌ن.\nسه‌ربازان بۆ ماوه‌ی زیاد له مانگێك به‌پێ ده‌ڕۆن بۆ ئه‌و بنكه سه‌ربازیانه‌ی له به‌رزترین شوێندان كه تیایاندایه شه‌ش هه‌زار مه‌تر به‌رزه. هۆكاری ئه‌وه‌ش گۆڕینی كه‌ش و هه‌وا و راهاتن له‌گه‌ڵ ئاستی ئۆكسجینه. سه‌ربازان به درێژایی رێگاكه له هه‌ر بنكه‌یه‌ك بۆ ماوه‌ی رۆژێك بۆ پێنج رۆژ ده‌مێننه‌وه و هه‌وڵ ده‌ده‌ن جه‌سته‌یان له‌گه‌ڵ كه‌ش و هه‌وا رابهێنن.\n- له بنكه سه‌ربازییه‌كاندا سه‌دان بتڵ ئۆكسجین دانراون\nله نێو بنكه سه‌ربازیه‌كاندا كه به به‌ردی دینا یان پریفابریكی گۆیی كراوه كه پێی ده‌ڵێن ''ئیگلۆ'' و دوو كه‌سییه، له هه‌موویاندا لانی كه‌م بزیشكێكی سه‌رباز و سه‌دان بتڵ ئۆكسجین هه‌یه. هه‌روه‌ها له‌و هێلیكۆپته‌رانه‌ی سه‌ربازان پێی ده‌گه‌نه ئه‌و شوێنه هه‌م بۆ فڕۆكه‌وانان هه‌میش بۆ سه‌ربازان بتڵی ئۆكسجین هه‌یه.\nله كاتێكدا وزه‌ی بنكه سه‌ربازییه‌كان له پانێلی تیشكی خۆره‌وه ده‌ستده‌خرێت، ئاویش له توانه‌وه‌ی به‌فر. به‌هۆی ئاستی ئۆكسجینه‌وه چه‌رخ له بنكه سه‌ربازییه‌كاندا كار ناكات، له‌به‌رئه‌وه به كبریت ئاگر ده‌كرێته‌وه و غاز به‌كارده‌هێنرێت بۆ خواردن دروستكردن.\nبۆ ئه‌وه‌ی سه‌ربازان و سه‌ردانكه‌ران دووچاری ره‌قبوونه‌وه، سه‌رئێشه، ئازاری جه‌سته و كێشه‌ی سییه‌كان نه‌بنه‌وه، ده‌بێت رۆژانه لانی كه‌م ١٥ په‌رداخ ئاو بخۆنه‌وه. به‌تایبه‌تی سه‌ربازان پێش ئه‌وه‌ی ره‌وانه‌ی ئه‌م ناوچه‌یه بكرێن پشكنینی پزیشكیان بۆ ده‌كرێت و هیمۆگڵۆبینیان ده‌پێورێت. ئه‌و سه‌ربازانه‌ی خوێنیان روون و باشه خێرا ده‌نێردرێن بۆ سه‌ر ئه‌ركه‌كانیان، ئه‌وانه‌شیان خوێنیان خه‌سته ده‌ست به وه‌رگرتنی چاره‌سه‌ر ده‌كه‌ن.\nهه‌موو سه‌ربازێك له سوپای پاكستاندا پێویسته به‌درێژایی ئه‌ركه‌كه‌ی لانی كه‌م بۆ جارێك ٢١ بۆ ٣٠ رۆژ له‌و ناوچه‌یه ئه‌رك وه‌ربگرێت، كاته‌كه‌ی دیكه‌شی له‌و بنكه سه‌ربازییانه‌ی كه شه‌ش هه‌زار مه‌تر تێده‌په‌ڕێنن و ناوی سادله، یوسف و ئیبراهیم-یان لێنراوه ئه‌ركه‌كه‌نیان به جێده‌گه‌یه‌نن.\nسه‌ربازان تێكڕا نزیكه‌ی دوو ساڵ له بنكه سه‌ربازییه جۆراوجۆره‌كانی ناوچه‌ی سیاشین ئه‌ركه‌كانیان جێبه‌جێ ده‌كه‌ن. سوپای پاكستان جلوبه‌رگی گونجاو له‌گه‌ڵ كه‌شوهه‌وای ناوچه‌كه، له‌گه‌ڵ چه‌ك، خۆراك، ده‌رمان و پێداویستیه‌كانی دیكه بۆ سه‌ربازان ده‌سته‌به‌ر ده‌كات. وه‌ك چۆن ئه‌و پێداویستیانه له‌گه‌ڵ ده‌ست به‌كاربوونی سه‌ربازه‌كه دابین ده‌كرێت، چه‌ند رۆژێكی هه‌فته‌ش به هێلیكۆپته‌ر بۆیان به‌رده‌درێته‌وه.\n- پله‌ی گه‌رما له زستاندا تا خوار ٥٠ پله‌ی سه‌دی داده‌به‌زێت\nله‌و رۆژانه‌ی تیمی ئاژانسی ئانادۆڵو سه‌ردانی ناوچه‌كه‌ی كرد، پله‌ی گه‌رما به رۆژ پێنج بۆ ١٠ پله بوو، به شه‌ویش تاخوار پێنج پله‌ی سه‌دی داده‌به‌زی.\nئه‌و سه‌ربازانه‌ی له ناوچه‌كه‌دا ئه‌ركه‌كه‌نیان راده‌په‌ڕێنن بۆ ئاژانسی ئانادۆڵو دووان و، باسیان له‌وه كرد كه له زستاندا بینیویانه پله‌ی گه‌رما تا خوار ٥٠ پله‌ی سه‌دی دابه‌زیوه و، به‌هۆی به‌فر و جۆره‌كانیه‌وه بنكه سه‌ربازییه‌كان و شوێنی نیشتنه‌وه‌ی هێلیكۆپته‌ره‌كانیان به به‌فر داپۆشراوه.\nسه‌ربازان باسیان له‌وه كرد كه نه‌خۆشیه‌كانی وه‌رزی زستان زیادی كردووه، به‌هۆی به‌فر و جۆره‌كانیه‌وه ئه‌و هێلیكۆپته‌رانه‌ی له هه‌فته‌یه‌كدا چه‌ند رۆژێك ده‌هاتن هه‌ندێ جار ٢٠ رۆژ نه‌هاتوون، به‌و هۆیه‌شه‌وه نه‌خۆشه‌كانیان گیانیان له‌ده‌ستداوه.\nهه‌روه‌ها سه‌ربازان ئاماژه‌یان به‌وه كرد كه به‌هۆی داپۆشینی ئه‌و درزانه به به‌فر كه به‌تایبه‌تی له سه‌ر به‌سته‌ڵه‌كه‌كان دروست ده‌بێت كه ناوی ''كریڤاس''یان لێناون ناوچه‌كه مه‌ترسیدارتر بووه، ئه‌وانه‌ی به‌سه‌ریدا ده‌ڕۆن كا‌تێ پێی پیادا ده‌نێن ره‌نگه بكه‌ونه چاڵی سه‌دان مه‌ت قوڵه‌وه، چه‌ندین سه‌رباز به‌و شێوه‌یه گیانیان له‌ده‌ستداوه. له‌به‌رئه‌وه سه‌ربازان له رێكردنی دوورودرێژدا به یه‌ك ریز رێ ده‌كه‌ن و، به گوریس به‌یه‌كه‌وه به‌ستراون، هه‌ركه‌سێكیان بكه‌وێت له لایه‌ن ئه‌وانی دیكه‌وه رزگار ده‌كرێت.\n- ئه‌و هه‌ره‌سه‌ی ١٤٠ سه‌ربازی كرده قوربانیی\nكه‌ش و هه‌وای له ناوچه‌ی شیاسین به گه‌وره‌ترین دوژمنی هه‌ردوو وڵات داده‌نرێت.\nبه پێی زانیاری ئه‌و به‌رپرسانه‌ی سوپای پاكستان كه یاوه‌ری تیمی ئاژانسی ئانادۆڵویان ده‌كرد، باسیان له‌وه كرد كه له جه‌نگه‌كه‌ی ساڵی ١٩٨٤ه‌وه نزیكه‌ی له‌سه‌دا ٧٠ ئه‌و سه‌ربازانه‌ی له ناوچه‌كه‌دا گیانیان له‌ده‌ستداوه به‌هۆی كه‌شوهه‌وای ناله‌باری ناوچه‌كه‌وه بووه. ته‌نیا پاكستان له ماوه‌ی ٣٥ ساڵدا له كۆی ٤٧٠ سه‌ربازی كه له ناوچه‌كه گیانیان له‌ده‌ستداوه ١٤٠یان به‌هۆی ئه‌و هه‌ره‌سی به‌فرانه‌وه بووه كه له سه‌ر بنكه‌ی گیاری كه‌وتووه، هه‌روه‌ها زیاد له ١٠٠ سه‌ربازیش به‌هۆی كه‌وتنه ناو درزی به‌فره‌وه گیانیان له‌ده‌ستداوه.\nبنكه‌ی سه‌ربازیی گیاری له‌سه‌ر ئه‌و رێگه‌یه‌یه كه بۆ چوون بۆ زۆرێك له بنكه‌كانی ناوچه‌كه به‌كارده‌هێنرێت، به به‌راورد به بنكه‌كانی دیكه كه‌شوهه‌وایه‌كی باشتری هه‌یه، ئه‌گه‌ری هه‌ره‌سی كه‌مه و به‌هۆی رێكی زه‌ویه‌كه‌یه‌وه ده‌توانێت زیاد له ١٤٠ سه‌رباز له خۆبگرێت.\nشه‌وی شه‌ش له‌سه‌ر حه‌وتی نیسانی ساڵی ٢٠١٢، هه‌ره‌سێكی به‌فر له دووری كیلۆمه‌ترێكی بنكه‌كه دروست بوو، به‌هۆی گه‌وره‌یی هه‌ره‌سه‌كه‌وه بنكه‌كه ته‌واو داپۆشرا. به‌و هۆیه‌شه‌وه ته‌نیا سه‌ربازێك كه له خالێكی دوور ئه‌ركه‌كه‌ی به‌جێده‌گه‌یاند له‌گه‌ڵ سه‌ربازێكی دیكه كه به ئۆتۆمبێل چووبوو بۆ راپه‌ڕاندنی ئه‌ركه‌كه‌ی له‌و رووداوه‌دا رزگاریان بوو. له‌و رووداوه‌دا زیاد له ١٤٠ سه‌رباز له ژێر ٢٠ مه‌تر به‌فر و خۆڵ و به‌رددا گیانیان له‌ده‌ستدا.\nهه‌ره‌سه‌كه ناوچه‌یه‌كی به رووبه‌ری ١،٢ كلم داپۆشی به بنكه‌ی گیاری-شه‌وه. ئه‌و سه‌ربازه‌ی له‌و رووداوه‌دا رزگاری ببوو له یه‌كه‌م لێدوانیدا ئاماژه‌ی به‌وه كرد كه بینیوێتی هه‌ردوو شاخه‌كه به‌یه‌كیانداداوه.\nله كاتی كاره‌كانی گه‌ڕان و رزگاركردندا له پاڵ سه‌دان سه‌رباز تیمی بیانیش به‌شداریان كرد، ته‌نانه‌ت سوپای هیندستانیش داوای كرد هاوكاری بكات.\nبه‌هۆی ئه‌وه‌ی كاره‌كانی رزگاركردن به‌بێ به‌كارهێنانی ئامێره‌كانی كاركردن به‌ڕێوه ده‌چوو، یه‌كه‌م ته‌رم دوای ٢١ رۆژ له رووداوه‌كه ده‌رهێنرا. كاره‌كه تێكڕا مانگ و نیوێكی خایاند و ١٣٣ ته‌رم ده‌رهێنران، ئه‌وانی دیكه نه‌دۆزرانه‌وه. له‌به‌رئه‌وه سوپای پاكستان پێشبینی ئه‌وه ده‌كات كه هێشتا ته‌رمی حه‌وت سه‌رباز له‌ژێر به‌فره‌كه‌دا بێت.\n- شاخه‌وانان سوپای پاكستان رزگار ده‌كه‌ن\nله ده‌وروبه‌ری به‌سته‌ڵه‌كی بالتۆرۆ له ناوچه‌ی سیاشین، له كۆی به‌رزترین ٢٥ لووتكه‌ی جیهان حه‌وت لووتكه‌یان له‌وێیه. ئه‌و شاخه‌وانانه‌ی له سه‌رتاسه‌ری جیهانه‌وه روو له‌و ناوچه‌یه ده‌كه‌ن و ده‌یانه‌وێت به‌سه‌ر ئه‌و لووتكانه‌دا سه‌ركه‌ون له نزیك بنكه سه‌ربازییه‌كان كه‌مپ دروست ده‌كه‌ن.\nئه‌و شاخه‌وانانه‌ی ده‌خوازن به‌سه‌ر لووتكه‌ی K2 سه‌ركه‌ون كه دووه‌م گه‌وره‌ترین لووتكه‌ی جیهانه، له‌گه‌ڵ لوتكه‌كانی Broad Peak, Gasherbrum و Masherburum، له بنكه‌ی سه‌ربازیی پایو له به‌سته‌ڵه‌كی بالتۆرۆ به‌ڕێده‌كه‌ون ، سه‌ره‌تا ده‌گه‌ن به كه‌مپی شاخه‌وانی له نزیك بنكه‌ی سه‌ربازی كۆنكۆنردیه. له‌وێ ئه‌و شاخه‌وانانه‌ی ده‌یانه‌وێت بچن بۆ K2 و Broad Peak جیاده‌بنه‌وه. ئه‌وانه‌شی ده‌یانه‌وێت به‌سه‌ر لووتكه‌كاندا سه‌ركه‌ون به‌ره‌و نزیكی كه‌مپی ئاڕاسته‌ی پشكنینی نێوده‌وڵه‌تی (IHEC) ده‌چن له نزیك بنكه‌كه.\nئه‌و سێ بنكه‌یه له پاڵ ئه‌وه‌ی ئه‌ركیان ئاسایشی ناوچه‌كه‌یه، هاوكات ئه‌ركیان باهاناوه‌چوونی ئه‌و شاخه‌وان و كه‌سانه‌یه كه دووچاری ره‌وشی سه‌خت یان كێشه‌ی ته‌ندروستی ده‌بنه‌وه تا رزگاریان بكه‌ن.\nبه پێی راپۆرتی ٢٠١٧ی به‌شی كه‌شناسی پاكستان، وه‌رزشه سروشتییه‌كان و جموجو‌ڵه سه‌ربازییه‌كان له به‌سته‌ڵه‌كی بالتۆرۆ و جموجوڵه سه‌ربازییه‌كان له به‌سته‌ڵه‌كی سیاشین توانه‌وه‌ی به‌فری زیادكردووه.\nله ئه‌نجامی خێرایی توانه‌وه‌ی به‌فر له‌ماوه‌ی ٣٠ ساڵی رابردوودا، هۆشداری ده‌درێت له ئاستی به‌سته‌ڵه‌كه‌كان.\n سه‌رۆكوه‌زیرانی پێشووی پاكستان، نه‌واز شه‌ریف كه ده‌یویست لانی كه‌م جووڵه سه‌ربازییه‌كان و هۆكاره‌كانی دیكه كه‌م بكاته‌وه، له ئه‌نجوومه‌نی گشتیی نه‌ته‌وه یه‌كگرتووه‌كان بانگه‌وازی ئاراسته‌ی هیندستان كرد و، داوای كرد هه‌ردوو وڵات سه‌ربازانیان له ناوچه‌ی سیاشین بكشێننه‌وه، به‌ڵام ئه‌و داواكارییه‌ی ره‌تكرایه‌وه.\nئاژانسی ئانادۆڵو به‌سته‌ڵه‌كی سیاشین پاكستان كێشه‌ی كشمیر\nدەنگدان لەسەر "فۆتۆکانی ساڵ"ی ئاژانسی ئانادۆڵو دەستیپێکرد


دەوڵەتەکەی ئەردۆگانی ئیخوانی رێژەی لەشفرۆشی سێ بەقەدەر فەرەنسایە!.\nسیستەمی ئیخوانی ئاکەپە ، رێگا بە لەشفرۆشی و هۆمۆ(نێربازیی) دەدات!..\nتێبینی: ئەم وتارەم هەوڵێکە بۆ نیشاندانی نیفاقی ئیخوانی ئاکەپە پەیوەست بە هاندانی بازرگانی سێکسی وهۆمۆسێکشواڵ لە کاتێکدا بانگەشە بۆ ئیسلام دەکات . هیچ سوکایەتییەک بە ژن یا هۆمۆکان لەم وتارەمدا مەبەست نییە بەقەدەر ئەوەی ریسواکردنی ئەو قەلەمە خۆفرۆشانەی دەزگای شەڕی تایبەتە کە رێنماییەکانی دەوڵەتی تورکیا جێبەجێدەکەن لە رەشکردنی شۆڕشی گەلی کورد کە پێشەنگایەتی گەلانی رۆژهەڵاتی ناڤین دەکات و، لەسەر پرسی ئازادییەکان لە فەرەنسا هانی تیرۆر دەدەن.\nلە کاتی هەڵبژاردنەکانی سالێ ٢٠١٥ ، دواتریش چەندینجاری دیکە وتارگەلێکم نووسیوە سەبارەت بە پشتگیری ئاکەپە بۆ دیاردەی لەشفرۆشی لە تورکیا ، ئەمە سەرباری پشتگیری و بەیاساکردنی دیاردەی هۆمۆکان . گەشتوگوزاریی سێکسی لە تورکیا لە پلەی هەرە لە پێشەکانە بۆ داهاتی نەتەوەیی دەوڵەتی تورکیا . بە یاسایی ژمارە 5237 مادەی 227 بۆ هەرکەسێک یاگروپێک هەیە ماڵی لەشفرۆشی بکاتەوە ، بەمەرجێک مەرجەکانی تەندورستی تیدا بێت و باجی خۆی بدات، ئەم یاسایە ئاکەپەی ئیخوانی دەری کردووە. گەشتوگوازاری سێکسی نەک هەر دراوی قورس دەهێننە ناو داهاتی وڵات بەڵکو باجێکی زۆریش لە و ناوەندانەی لەشفرۆشی وەردەگیرێت ودەخرێتە سەر داهاتی گشتی ، کە هاوسەرەکەی ئەردۆگان چای تایبەتی پێدەکڕیت کیلۆی بە ٣٠٠٠ دۆلارە . یەکێ لەو ناوەندانە کە ژنێکی ئەرمەنی خاوەندارێتی لێ دەکرد تەنها بۆ ساڵی ٢٠١٣ بە تاقی تەنیا ١٠٠ هەزار دۆلار دابووە دەوڵەتی ئاکەپەی ئیخوانی ، تەنانەت وەک کەسێکی مولتەزیم پاداشت کرابوو لەلایەن وەزارەتی دارایی ئاکەپە. رێکخراوی دێرسفکات، راپۆرتیکی تێروتەسەلی بلاوکردۆتەوە بۆ سالی ٢٠١٣ ، کە دەوڵەتی ئاکەپەی ئیخوانی رێگای بە ٣٠٠ هەزار لەشفرۆشی بە رەسمی تۆمارکراوی هەیە لە ٥٥ پارێزگا لە کۆی ٨١ پارێزگا تورکیا کاردەکەن . پێدەچێت دوو ئەوەندەش یا زیاتر لەو ژمارە هەبێت بۆ خۆ دزینەوە لە باج، ئەمە بەتایبەتی ئێستاکە بەهای لیرە لە نزمیدایە،رێژەی هەژاری ونەداری لە بەرزبونەوەدایە ، ژمارەی لەشفرۆسەکان چەندین قات بووینەوە لە چاو ساڵی ٢٠١٣ .\nبە مانایەکی دیکە دوڵەتی ئاکەپەی ئیخوانی هانی بازرگانی لەشفرۆشی و ناوەندەکانی هۆمۆ دەدات بۆ کۆکردنەوەی باج و هاندانی گەشتوگوزاری سێکسی. عەلی قەرەداغی گەورە ئیخوانی ، لە کاتی کزبوونی گەشتوگوزار لە تورکیا ، داوای لە خەڵکی دەکرد بچنە دەوڵەتی ئاکەپە بۆ (رابواردن !). هەر لە راپۆرتەکەدا هاتووە کە زیاتر لە ١٥ هەزار ماڵی روخست پێدراو بۆ لەشفرۆشی هەیە . تورکیا بەقەدەر هەموو ئەوروپا ، ناوەندی لەشفرۆشی هەیە ئەگەر ناوەندە شاراوەکانیش بخەینە سەریی ، چونکە وەک باسمان لێکرد بەشێکی هەرە زۆری چەند قاتی ئەو ناوەندانەی کە دەوڵەت بەرەسمی دەیانناسێت ، ناوەندی نافەرمیش هەیە.\nتورکیا بەقەدەر سێجاری فەرەنسا ناوەندی لەشفرۆشی تێدایە ، لەکاتێکدا ئەردۆگان خۆی وەک خەلیفەی ئیسلام نیشان دەدات ، فەرەنساش دژە ئیسلام. لە فەرەنسا دەوڵەتێکی سیکولارە ئازادییەکانی لەچاو تورکیا دەیان قات زێدەترە ، لێ ئەردۆگان بۆ خاپاندنی موسڵمانان دێت بۆ مەرامەکانی دەسەلاتی و دامەزراندنی ئیمپراتۆریەتی عوسمانی پرۆپاگەندەی خاوەندارێتی بۆ ئیسلام دەکات.\nدوای تێکچوونی رەوشی تورکیا لە ٢٠١٥ ، هەتا دێت ئەم ناوەندانە روو لە زیادبوونن ، بەجۆرێک نەک هەر ماڵەکانی ئەو جۆرە بازرگانییە زێدە بووە ، بەڵکو ژنانی سەر جادەش دەقات زێدەبووە. تەنها داهاتی تورکیای ئاکەپە لە بازرگانی لەشفرۆشی لە ٤ ملیار دۆلار بۆ دەیان لیار دۆلار پێش کۆڕۆنا بەرزبۆتەوە ، بەمەش دەیەمین دەولەت دەرچوو لە جیهان لەم جۆرە داهاتە بۆ خەزێنەی دەولەت.\nدەبێ بوترێت ناوەندی رەسمی بازرگانی لەشفرۆشی پێش هاتنی ئیخوانەکان لە تورکیا ساڵی ٢٠٠٢ تەنها ٦٥ ناوەند بووە. لە میانی ٨ ساڵی دوای حوکمی ئیخوانەکان لە تورکیا ، ناوەندی لەشفرۆشی ٢٢٥٪ زیادی کردووە . لە کاتی هەڤدیتنە بەناودەنگەکەی پۆتین وئەردۆگان کە ، تێیدا ئەردۆگان بەزەلیلی چووە بەردەم پۆتین ، بە تەوسەوە گوتی: گەشتوگوزار لە تورکیا خۆشە منیش حەزدەکەم بچم. ئەردۆگان کە ئاکەپەی ئیخوانی داژوات ، بەوەندە نەوەستاوە بەڵکو گەورەترین هەڵمەتی پرۆپاگەندەیی بۆ بوونی هۆمۆ کرد ، ئەمەش ژمارەیەکی هێجگار زۆری کەنداوییەکان بۆ تورکیا پەلکێشکرد ، وەک داتاکان دەریدەخەن زۆرترین هۆمۆکان لە ولاتی کەنداون ، ئاکەپەی ئیخوانی هەموو ئەوانە دەکات بە یاسا رێکیخستووە و رێگا دەدات و، لەو پێناوەدا بەدەیان ملیار دۆلار بۆ داهاتی وڵات کۆدەکاتەوە تا شەڕی نەگریسی دژی بەگەلی کورد و ناوچەکانی دیکەی پێبکات.\nبوونی دیاردەی لەشفرۆشی و هۆمۆ ، دیاردەیەکی نامۆ نییە لە هەر کۆمەڵگایەک هەبێت ، ئەم دوو دیاردەیە لە بنی مێژووەوە هەبووە، بەڵام ئەوەی نامۆیە ئاکەپەی ئیخوانی ئیدعای دەوڵەتی خیلافەی ئیسلامی دەکات کە چی تەنها تورکیا بە قەدەر هەموو ئەوروپا ماڵی لەشفرۆشی تێدایە. ئەمە سەرباری ئەوەش دژی تەڤگەری ئازادی ناوەناوە لە دەزگای شەڕی تایبەت لێرەو لەوێ قەڵەمە سەرشۆڕەکان دەیانەوێت تۆمەتی ناڕەوا بخەنە سەر سیستەمی بەڕێوەبردن. تەڤگەری ئازادی مامەڵە لەگەڵ واقیع دەکات ، بۆ خۆی دەستی تێدا نییە لە دورستکردنی ، بەڵام ئەو واقیعە کە دەیەوێت مامەڵەی لەگەڵدا بکات هەموو لایەنەکانی لەبەرچاو دەرباز دەکات. بوونی دیاردەیی لەشفرۆشی و هۆمۆ لە جڤاک ، دیادەیەکە لە چوارچێوەی مافی تاک و مافەکانی جڤاک مامەڵەی لەگەڵدا دەکات ، ریشەیی ئەو دیادەیە کە لە گرفتە ئابوریی و سیاسییەکان یا لە سروشتی بەشەریی بەرهەم دێت .\nچما ئێران لە کەرکوک دەستپێشخەر بوو لە ئەمەریکییەکانیدا؟!..\nجێمس جێڤری پیاوی ئەردۆگانە؟!\nبۆچی ئەردۆگان، هەندێ لە بەناو چەتەکانی داعش دەنێرێتەوە؟!\nکێ ،کێی بەکارهێنا !..\nهەڕەشەکانی ئەردۆگان، ئەمجارە جددییە؟!\nستایشی عەشقەكەی بكەم یان نەفرەت لە خیانەتەكەی؟؟؟\nچیرۆکێک لە جەلەوە (٢)\nئەنتۆنی بلینکەن، وەزیری دەرەوەی ئیدارەی بایدن چی پێیە بۆ کورد؟\nچیرۆكی راستەقینەی مارەكردنی كچە 13 ساڵانەكە لە بری قەرز\nبافڵ تاڵەبانی: هەموو ئەوانە دەستگیر دەكەین خەریكی كاری مافیاین\nكەشناسی وادەی كۆتایی هاتنی شەپۆلی سەرمای راگەیاند\nلاهور شێخ جەنگی سەردانی ئەو چێشتخانەیەی كرد كە هێرشی كرایەسەر\nعەلی قەرەداغی: لەبارەی خەتەنەکردنی مێینەوه فتوایەکی نوێی ده‌رده‌كات\nچەكدارێكی دەستگیركراوی سوریا لە ئەرمینيا چی دەڵێت؟


كاریگەری وێنە، چۆن رێكخراوی داعش راگەیاندنی بینراوی قۆستەوە؟\nن: ئامینە فاید\nراگەیاندنی هاوچەرخ بە كەرەستە و تەكنیكەكانی لە سایەی جیهانگیری و گۆڕانكارییە خێراكانی بواری تەكنەلۆجیای زانیاری و پەیوەندی، رۆڵی بەرچاوی بینیوە لە ئاراستەكردنی جەماوەر بە رامبەر رووداو و پێشهاتە سیاسییە ئابووری، كۆمەڵایەتی و رۆشنبیرییەكان، راگەیاندن بوەتە كەرەستەیەكی كاریگەری دروستكردنی رای گشتیی لە رێگەی هەناردەكردنی بەها و پرەنسیپێك كە رۆڵی هەیە لە گۆڕینی بنەمای فیكری، بیروباوەڕ و رەفتار، زانایانی بواری كۆمەڵناسی و دەرونناسی جەخت لەوە دەكەنەوە كە راگەیاندن كاریگەرترین ئامرازە لەسەر جەماوەر، بەهۆی فرەیی ئامرازەكانی لە هەرسێ بواری خوێندراو، بینراو و بیستراو و تێپەڕاندنی سنووری كات و شوێن.\nوتەیەكی بەناوبانگ هەیە دەلێت "وێنەیەك یەكسانە بە هەزار وشە"، بۆیە راگەیاندنی بینراو هەژمونی سەپاندوە بەسەر ئامرازەكانی راگەیاندن، چونكە كاریگەری لەوانی تر زیاترە و بەراورد بە خوێندراو و بیستراو زۆرتر قەناعەت بە تاك دەكات، ئەمەش بە پلەی یەكەم دەگەڕێتەوە بۆ ئەو تەكنیك و تەكنەلۆجیایەی تێیدا بەكاردێت لە رەنگ، دەنگ، كارتێكەرە دەنگییەكان و دیمەنەكان، هاوكات پێكەوە هەستەوەرەكانی بینین و بیستن دەدوێنێت، ئەمە وێرای ئەوەی وێنە توانای تێپەڕاندن و شكاندنی بەربەستی زمانی هەیە و توێژی جیاواز و بەرفراوانی كۆمەڵگە دەدوێنێت.\nلەگەڵ زیادبوونی رۆڵ و كاریگەری راگەیاندنی بینراو، رێكخراوە تیرۆریستییەكانیش لەسەروی هەموویانەوە داعش ئەو دەرفەتەی قۆستۆتەوە كە ئامرازەكانی راگەیاندن و تەكنەلۆجیا بەكاربێنێت بۆ بڵاوكردنەوەی ئایدۆلۆجیاكەی، ئەمەش وای كرد بنكەی جەماوەری و نفوزی فراوان بێت، بەجۆرێك لە سەرەتای راگەیاندنی خیلاقەتەكەیەوە لە 2014 لە ژێر ناوی (راگەیاندنی جیهادیی) برەو بە كاری خۆی دەدات.\nئەو راگەیاندنەی داعش برەوی پێداوە، راگەیاندنی تەقلیدی و هەواڵی تێپەڕاندووە، ئەركەكەی سەریكێشاوە بۆ جەنگی فیكری و دەروونی دژی دەوڵەتانی بەئامانجگیراو، بەجۆرێك كە چەندین پێگەی راگەیاندن و ناوەرۆكەكەی بەتایبەتی بینراو، چالاكیی و جوڵە و كردەوەكانی رێكخراوەكە بە پەیامە ئایدۆلۆجیەكەی و پڕوپاگەندە و رێنماییی رەفتارییەوە پەخش دەكەن.\nلەسەر ئەو بنەمایە، ئەم توێژینەوە باس لە چۆنێتی قۆستنەوەی راگەیاندنی بینراو دەكات لەلایەن داعشەوە، لەوانەش فیلمی بەڵگەنامەیی، دیمەنی ڤیدۆیی و ... تاد، سەرەتا بە خستنەڕوی گرنگترین وێستگەكان و سروشتی بڵاوكراوە بینراوەكانی داعش لە سەردەمە جیاوازەكان، دواتریش خستنەڕووی سیما و تایبەتمەندی ئەو بڵاوكراوانە، ئەمەش یارمەتیدەرە لە تێگەیشتن و شیكردنەوەی ستراتیجی راگەیاندنی بینراوی داعش.


11:22 - 09/11/2021\nستران عەبدوڵڵا، ئەندامی سەرکردایەتی و سەرپەرشتیاری مەکتەبی راگەیاندنی یەکێتی رایگەیاند، دو فاکتەر وایانکردوە یەکێتی لە رێڕەوی خۆی بەجۆرێک لە جۆرەکان لابدات و وایکرد "راستکردنەوەی رێڕەو پێویست بێت، کە بریتیین لە دروستکردنی حزبێک لەناو حزبێکی دیکە و هەروەها بابەتێکی دیکە کە لێی غافڵ بوین گەورەبونی رۆڵی دامەزراوەی ئەمنی بو لەناو یەکێتیدا"، ده‌شڵێت، "پلینیۆم دەتوانێت دو لەسەر سێی سەرکردایەتی بگۆڕێت نەک کەمبکاتەوە کە پلینیۆم لە بەرنامەدا نیە، هەروەها کۆنگرە دەتوانێت سەرکردایەتی بگۆڕێت و کەمی بکاتەوە لەم قۆناغەشدا کۆنگرەش لە ئارادا نیە".\nستران عەبدوڵڵا لەمیانی بەرنامەی دیداری خەندان کە بەرنامەیەکی هەفتانەیە و لەلایەن رۆژنامەنوس هەڤاڵ محەمەدەوە ئامادەو پێشکەش دەکرێت، لەبارەی دۆخی ناوخۆی یەکێتی رایگەیاند، "دو فاکتەر وایانکرد یەکێتی لە رێڕەوی خۆی بەجۆرێک لە جۆرەکان لابدات و وایکرد راستکردنەوەی رێڕەو پێویست بێت، دوای نەخۆشکەوتنی جەنابی مامجەلال فۆکسێکی زۆری سەرەکی لەناو یەکێتی لەسەر ئەوەبو کە یەکێتی کۆنگرەیەک بکات و خۆی رێکبخاتەوە و بەشێک لەو ئەزمە سیاسیەی کە لەناویەکێتیدا هەیە و فرە جەمسەری، فرە بیرکردنەوە و فرە بڕیاری سیاسی هەبو بەجۆرێک لە جۆرەکان رێکبخرێتەوە، سه‌رنجی سەرەکیمان لەسەر ئەمەبو بەجۆرێک لە جۆرەکان ئەو ستایلە لە حزبایەتی کە جەنگاوەر کۆنەکانی یەکێتی ئیدارەیان دەدا رەنگە پێویستی بە رێکخستنەوە بێت، حورمەتم بۆ تێکۆشەرە دێرینەکان کە رەفیقی مامجەلال بون، بەڵام بە لێکدانەوەی زۆرینەی خەڵک پێویست بو یەکێتی کۆنگرەیەک بۆ خۆی بکات کە 2019 کردی".\nسه‌رنجی سەرەکی لەسەر کۆنگرە وایکرد عەیبێکی دیکە لە بیر بکەین، ئەویش عەیبی دروستکردنی حزبێکی دیکەیە لەناو یەکێتیدا\nبابەتێکی دیکە کە لێی غافڵ بوین گەورەبونی رۆڵی دامەزراوەی ئەمنی بو لەناو یەکێتیدا\nبەشێکی زۆری دامەزراوە ئەمنییەکە خۆیان رۆڵی گرنگیان هەبو لە پڕۆسەکەدا و دەبێت بۆیان حساب بکرێت\nزام هەبو لەناو یەکێتیدا و یەکێتی بەجۆرێک لە جۆرەکان نەخۆش بو، ئەمەش وایکرد ئەو رەوتە مژدەی زۆر گەورەیدا بە خەڵک بەتایبەت یەکێتیەکان\nهۆکاری ئەوەی کە ئەنجومەنی سەرکردایەتی کۆنەبوەتەوە ئەوەیە ئەگەر بتەوێت ئەزمەیەک چارەسەربکەیت هەتا ژورەکە بچوک بکەیتەوە گرنگە\nبڕیاری دەرکردن بە هەمو ئەو بەڵگانەی کە هەیە پێویستی بەوەنیە کە بۆ هەمو خەڵکی دیکەی دەرەوەی یەکێتی بسەلمێنیت\nکەمکردنەوەی ژمارەی ئەندامانی مەکتەبی سیاسی و سەرکردایەتی، دیعایەی ئەو کەسانەیە کە دەیانەوێت بڵێن ئەم هەنگاوە سیاسیانە شەرعی نین و رێگری بۆ دروست بکەن\nپه‌یوه‌ست به کەمکردنەوەی ژمارەی ئەندامانی مەکتەبی سیاسی و سەرکردایەتی یەکێتی، ستران عەبدوڵڵا وتی، "ئەو قسەیە دیعایەی ئەو کەسانەیە کە دەیانەوێت بڵێن ئەم هەنگاوە سیاسیانە شەرعی نین و رێگری بۆ دروست بکەن، ئەگینا پلینیۆم دەتوانێت دو لەسەر سێی سەرکردایەتی بگۆڕێت نەک کەمبکاتەوە کە پلینیۆم لە بەرنامەدا نیە، هەروەها کۆنگرە دەتوانێت سەرکردایەتی بگۆڕێت و کەمی بکاتەوە لەم قۆناغەشدا کۆنگرە لە ئارادا نیە و کاتەکەی ماویەتی و دوای ئەوەی ئەو کێشانە چارەسەر بون کۆنگرە دەبێتە شتێکی زۆر ئاسایی".


باوکی بڵێسە: کوڕەکەم ئەشکەنجە دراوە و تیرۆر کراوە – کوردی – RojNews.News\n29/11/2020 - 12:21:23 pm\nتەرمی بڵێسە عومەر، چالاکوانی کورد لە سویدەوە گەیەندرایەوە هەرێمی کوردستان و لە گۆڕستانی گەورەی شارۆچکەی ڕانییە بە خاکسپێردرا، باوکیشی دەڵێت: کوڕەکەی ئەشکەنجە دراوە و تیرۆر کراوە و تائێستاش دیارنییە کێ تیرۆری کردووە.\nبڵێسە عومەر، چالاکوانی کورد، کە لە سوید دەژیا، لە ١٧ی ئەم مانگە تەرمەکەی لە هۆتیڵ شیراتۆنی شاری ستۆکهۆڵمی پایتەختی سوید دۆزرایەوە و ئەمڕۆش تەرمەکەی گەیەندرایەوە هەرێمی کوردستان و بە مەراسیمێکی جەماوەریی لە گۆڕستانی گەورەی شارۆچکەی ڕانییە بە خاکسپێردرا.\nعومەر سابیر، باوکی بڵێسە، لە کاتی ناشتنی تەرمی کوڕەکەیدا لە کۆنگرەیەکی ڕۆژنامەنووسیدا، ڕایگەیاند، کوڕەکەی لە لایەن کەسانی نەناسراوەوە تیرۆر کراوە و لە کاتی تیرۆرکردنەکەشدا ملی کوڕەکەی شکێندراوە و لایەکی جەستەشی شێوێندراوە، وتیشی: دۆسیەکە ئێستا لە لای پۆلیسە و هێشتا نازانن کێ لە پشت تیرۆرکردنی کوڕەکەیەتی.\nبڵێسە عومەر، لە ساڵی ٢٠١٤ـەدا لەکاتی هێرشی چەتەکانی داعش ڕووی لە کۆبانێ کردووە و وەک شەڕڤانێک ماوەیەک ماوەتەوە و دواتر گەڕاوەتەوە سوید و لە شاری ستۆکهۆڵم نیشتەجێبووە و ١٧ی ئەم مانگە تیرۆرکرا.


لە نەمسا فڕۆکەیەک کەوتە خوارەوە: ٣ قوربانی\nبه رواری داگرتن : 2019-07-19 08:44\nناوەندی ھەواڵەكان - لە پارێزگای تیرۆلای وڵاتی نەمسا فڕۆکەیەک کەوتە خوارەوە، لە ئەنجامی ڕووداوەکەدا ٣ کەس گیانیان لە دەست دا.\nلە ڕاگەیەندراوێک هاتوە، لە پارێزگای تیرۆلای وڵاتی نەمسا فڕۆکەیەک کەوتە خوارەوە، لە ئەنجامی ڕووداوەکەدا ٣ کەس گیانیان لە دەست دا.\nهۆکاری ڕووداوەکە تا ئێستا دیار نییە. مەترسی زیاد بوونی ژمارەی قوربانیەکان هەیە. (İLKHA)\nبليته كان نەمسا فڕۆکە قوربانی


لەیلاخ/ چالاکی تەبلیغی بە بۆنەی ٢٦ی ڕێبەندان ڕۆژی کۆمەڵە\nتێکۆشەران و ئەندامانی کۆمەڵە لە ناوچەی لەیلاخ لە ژێر ناوی کومیتەی '2ی پووشپەڕ'دا دەستیان دایە چالاکی بەر بڵاوی تەبلێغی بە بۆنەی 26ی ڕێبەندان ساڵڕۆژی خەباتی ئاشکرای کۆمەڵە.\nئەو شوێنانەی چالاکی تێدا کراوە بریتین لە :\nگەورە دێ قرۆچیا، خەڵکی تێکۆشەری گەورە دێ قروچیا وەکوو نەریتی هەموو ساڵێک بە شێوازی جۆراو جۆر ساڵیادی حیزبەکەی خۆیانیان بەرز ڕاگرت .\nپۆلێک لە لاوانی ئەو ئاوایە بە یادی هاوڕێیانی گیانبەختکردوو 'سەباح' و 'ڕامین حسێن پەناهی'، لە بەرزایەکانی ئاوایەکەدا ئاڵای سووری کۆمەڵەیان هەڵدا.\nهەر وەها لە ناوچەی لەیلاخ لە ئاوایەکانی (کەڕەونان، حاجی پەمۆخ، چەخماغەرە، و شاری دێولان لە سەر رێگای هاتوو چۆی ماشینەکان لە سەر تابلۆی ئاوایەکان ئاڵای سووری کۆمەڵەیان هەڵواسی و بەم جۆرە ڕێزیان لە ڕۆژی کۆمەڵە گرت .\nتێکۆشەرانی کۆمەڵە لەناوچەی لەیلاخ ئەم ساڵ بە چالاکیتان لە ژێر تونترین کەشی ئەمنیەتیەدا ڕۆژی کۆمەڵە و یادی هاوڕێیانی شەهیدی ناوچەکەیان (ئەشرەف و سەباح و ڕامین حسێن پەناهی و حامید سێف پەناهی و بێهزاد نووری و هەموو شەهیدانی کۆمەڵە لە ناوچەی لەیلاختان بەرز و بەرێز راگرت.


ئایفۆن 8 ئه‌م تایبه‌تمه‌ندییه‌ی بۆ نیشاندانی یارییه‌كان ده‌بێت\nوه‌ك ده‌زانین كۆمپانیای ئه‌پڵ به‌رده‌وام له داهێنان دایه له‌گه‌ڵ ئامرازه‌كان بۆ ئه‌وه‌ی باشترین خزمه‌تگوزاری له نێو به‌رهه‌مه‌كانیدا پێشكه‌شی به‌كارهێنه‌رانی بكات.\nیه‌كێك له نوێترین ئه‌و تایبه‌تمه‌ندییانه‌ش كه به نیازه له ئایفۆن 8 جێگیری بكات ئه‌وه‌یه سیسته‌می AMOLED له‌سه‌ر شاشه‌ی ئایفۆن 8 كارا ده‌كات كه به شێوه‌یه‌كی جوان و سه‌ره‌نج راكێش وێنه و ڤیدیۆكان نیشان ده‌دات.\nماڵپه‌ڕی latinpost بڵاوی كردۆته‌وه كۆمپانیای ئایفۆن له ئێستادا كار له‌سه‌ر به‌ره‌و پێشه‌وه‌چوونی تایبه‌تمه‌ندییه‌كانی ئایفۆن 8 ده‌كات، به‌ڵام زۆر به هه‌ستیارییه‌وه مامه‌ڵه له‌گه‌ڵ به‌رهه‌مه‌كه ده‌كات و نایه‌وێت هیچ یه‌كێك له تایبه‌تمه‌ندییه‌كانی به ته‌واوی دزه بكه‌نه ده‌ره‌وه، چونكه ترسی له‌وه هه‌یه به‌ر له بڵاو بوونه‌وه‌ی به‌رهه‌مه‌كه چاپی ئایفۆن بكرێت له لایه‌ن كۆمپانیا چیینیه‌كانه‌وه.\nماڵپه‌ڕه‌كه ئاماژه‌ی به‌وه كردوه، سیستەمی AMOLED روونییەکی زۆر دەدات بە شاشە، ھەروەھا مۆبایلەکە بەشێوەیەکی باشتر رەنگەکان پیشان دەدات و پیشاندانی وێنەکان زۆر باشتر دەبێت لەگالاکسی ئێس 7ی سامسۆنگ. هه‌روه‌ها ئەپڵ دەیەوێت لە ئایفۆن 8دا بەتەواوی دوگمەی ھۆم نەھێڵێت و بیکات بە لەمس.\nئایفۆن 8 سێ مۆدێلی دەبێت، بریتین لە (ئایفۆن 8، ئایفۆن8 پڵەس، ئایفۆن 8 پرۆ) و لە چارەکی کۆتایی ساڵی 2018دا ده‌كه‌وێته بازاڕه‌كانه‌وه.\nئه‌م بابه‌ته 1538 جار خوێنراوه‌ته‌وه


بە پێی ئەو کارە شانۆییانەی کە لە چەند ساڵی رابردوودا پێشکەشیان کردووە و من بینەریان بووم، دەتوانم بڵێم "کۆڕی شانۆی با" وەک یەکێک لە باشترین گروپە شانۆییەکانی ئەم شارەی ئێمە خۆی پێناسە کردووە و هەمیشەش بە تامەزرۆییەوە چاوەڕوانی نمایشەکانیان بووم. دواین کاری ئەو گروپە "سەیرکە ئاوێنەکەت خۆڵی مردووی لێ نیشتووە" کە لە دەرهێنانی "هۆرێن غەریب"بوو، لە ڕۆژانی ٢٥تا ٣١ی ٥ی ٢٠١٥ لە شاری سلێمانی و لەناو هۆڵی تەلاری هونەر نمایش کرا. لێرەدا هەوڵەدەم چەند سەرنجێکی کورت لەبارەی ئەو نمایشەوە بخەمە ڕوو؛ کە دوابەدوای بینینی نمایشەکە لەلای خۆم یاداشتم کردبوون.\nئەوەی لەم کارەدا زۆر سەنجی منی ڕاکێشا و بە بەرەوپێشچونێکی زۆر باش لە کارەکانی کۆڕی شانۆی با لێی دەڕوانم، دروسکردنی کارەکتەر بوو. وەک دەزانین زۆرینەی ئیشەکانی کۆڕی شانۆی با، دەق لە میانی پرۆڤە و لەلایان کاستی شانۆییەکەوە ئامادە دەکرێت، ئەم ئیشەش بەهەمان شێوە بوو کە هاوکات کاستەکە سوودیان لە کافکا، شکسپیر و جۆرج ئۆروێل وەرگرتبوو ئەویش بە وەرگتنی چەند کەسایەتییەکی ئەم نووسەرانە یاخود فەزاکەیان بۆ داڕشتنەوەی کەسایەتییەکانی نمایشەکە، لەو کارەکتەرانەی بۆ داڕشتنەوەی دەقی ئەم نمایشە سوودی لێ وەرگیرابوو کارەکتەری "گریگۆر سامسا" بوو. بۆ من دروستکردنی کارەکتەر لەم کارەدا زۆر بە بەرەوپێشونێکی باش دەیبینم و دەتوانم بڵێم بڕینی هەنگاوێکی زۆر باشە بۆ کارەکانی دواتری کۆڕ، ئەویش بەوەی کە لەم کارەدا زۆرینەی کارەکتەرەکان هەڵگری سیما و خاسییەتی تایبەتی خۆیان بوون و لە سەرەتا بۆ کۆتایی کەرەکە ئەو تایبەتمەندییانە بۆ منی بینەر بە ڕوون و ئاشکرا دەبینران، ئەمەیش پێموایە بۆ هەبوونی هەم ناوی تایبەتی لەلای هەریەک لە کارەکتەرەکان و هەمیش پیشە و تایبەتمەندی تەواوەتی لە کردار، گرێ و چیرۆکی تایبەت بە کارەکتەرەکان دەگەڕێتەوە، ئەو چیرۆکە تایبەتییانەی کارەکتەرەکانیش لەخزمەتی بەرەوپێش چوونی چیرۆکە سەرەکییەکەدا بوو، ئەمە لەگەڵ ئەوەی بەشێک لە کارەکتەرەکان زووتر لەوەی کە لە کارەکەدا هەبوون چیرۆک و گرێکەیان بە منی بینەر گەیشت، لەوانە هەریەک لە کارەکتەری "میرخان و سەراب". لەم کارەدا کارەکتەر بەشێوەیەکی ئاشکرا تایبەتمەندی خۆی پێشانی بینەر دەدا بۆ نمونە کەسایەتییەکان "خزمەتکار، خاوەن هۆتێل، بکوژ، ئەکتەر، ڕۆژنامەنووس، پارێزەر و هتد" بوون و ڕەنگدانەوەی هەریەک لەم پیشانە بەڕوونی لە چیرۆکی کارەکەدا بۆ منی بینەر دەگوازرایەوە کە ئەم تایبەتمەندییانە لەو کارانەی دیکەی کۆڕدا کە من بینیومن ئەوەندە روون و ئاشکرا بەرجەستە نەکرابوون، ڕەنگە هەر لەبەر ئەمەیش بووبێت کە لەوەوبەر کارەکەتەری خاوەن خەمی هاوبەش، هاو فکرە و تاڕادەیەک یەک ڕەنگم لە کارەکانیاندا بینیبێت. یەکێک لەو کارەکتەرانەی کە زۆر سەنجی منی ڕاکێشابوو لەناو نمایشەکەدا کارەکتەری "خزمەتکار"ی ناو هوتێلەکە بوو، بەشی زۆری ئەو سەرنجڕاکێشانەی کارەکتەرەکە دەگێڕمەوە بۆ هەبوونی فۆڕمێکی جیاوازی جەستەی ئەو لەسەر شانۆ، کە ئەمەیش تایبەتمەندییەکی فۆڕمییە بۆ ئەو کەسایەتییە و زیاتر ئەو کەسایەتییەی پێناسە کردبوو.\nدەستپێک وەک خاڵێکی گرنگی نمایش\nیەکێک لەو شتانەی کە زۆر گرنگە بۆ نمایشێکی شانۆیی و وادەکات بینەر بەخۆیەوە گرێ بدات تا دوا ساتەکانی، دەستپێکی کارەکەیە، ئەگەر دەستپێکی کارەکە بەجۆرێک بێت بینەر بۆ خۆی ڕابکێشێت، وای لێ دەکات بە تامەزرۆییەوە تێکەڵ بە کردارەکانی شانۆییەکە ببێت. دەکرێت کردار لە شانۆدا وەک ڕەگەزێکی گەلێک گرنگ تەماشا بکەین و لەپاڵ کرداریشدا گێڕانەوە چیرۆک بە بینەر دەگەێنێت. لە دەستپێکی ئەم نمایشەدا بەر دیمەنێکی زۆر کورت و جوانی هاتنە ناوەوەی کارەکتەری "بروسک" دەکەوین کاتێک دێت و شمشێرەکەی دەسڕێت! دیمەنێکی کورت کە پەیوەندی هەیە بە کۆی نمایشەکەوە، هەر لە دەستپێکدا و دوای ئەم دیمەنە، بەر دیمەنێکی کورتی دیکەی نێوان "میرخان، داود و خزمەتکاری هوتێلەکە" دەکەوین، دوابەدوای ئەمەیش یەکسەر بەر دیمەنێک دەکەوین کە کارەکتەرەکان هەموو پێکەوە شتێکمان بۆ دەگێڕنەوە، هەموو پێکەوە دەگێڕنەوە، بەڕای من یەکێک لە سەرەکیترین کێشەکانی ئەم نمایشە ئەو دیمەنە بوو کە هەموو پێکەوە دەگێڕنەوە، دیمەنێک کە کاتێکی زۆری بۆ گێڕانەوە بە زۆرینەی کارەکتەرەکان، نەک کردار، تەرخان کرابوو. ئەو دیمەنە وا پێشان درا کە خەوی کارەکتەری "ڕۆژنامە نووس"بێت، بەڵام ئەو ڕستە پچڕ پچڕانە کە لەلایەن زۆرینەی ئەکتەرەکانی نمایشەکەوە دەوتران لەو فەزا فراوانەدا، بینەری بەشێوەیەک ئاڵۆز و پەرت دەکرد کە نەیدەزانی سەیری کام خاڵی شانۆ بکات، هەر ئەم دیمەنەش کە لە دەستپێکدا بوو کاریگەری گەورەی بەسەر منی بینەرەوە هەبوو کە بەجۆرێک لە بینینی نمایشەکەدا هەسەت بە ماندووبوون بکەم. بەڕای من ئەو گێڕانەوە دەستە جەمعییە دەکرا بە ئەکت پێشانی منی بینەر بدرێت بەتایبەت کاتێک دەیمەنەکە لە دەستپێکی ئیشەکەدایە، وەک چۆن ئەو دیمەنە گرنگەی کارەکتەری بروسک لە میانی کردارێکی سادەی وەک سڕینی شمشێرێکەوە بۆمن گواسترایەوە ئاوایش دەکرا بە کردار نەک گێڕانەوە، ئەو دیمەنە دابڕێژرێتەوە، یاخود بە تەکنیکی دیکە و بەجۆرێک بێت ئەوەندە منی بینەر ماندوو نەکات هەر لە دەستپێکی کارەکەدا.\nلایەنی تەکنیکی "روناکی و موزیک"\n"قەلەق بووم زۆر، بێتاقەت و ماندووی کردم و کاتەکەی زۆر زۆر بوو" ئەم قسانەم لە بەشێکی زۆر لەو هاوڕێیانەوە دەبیست کە دوای بینینی نمایشەکە دەمبینینەوە، بێگومان خۆشم لە بینینی کارەکەدا تاڕاددەیەک ماندوو بووم. یەکێک لەو شتانەی کە من وەک بینەرێکی کارەکانی کۆڕ، هەمیشە وەک کێشەیەکی تەکنیکی لە کارەکانیاندا بینیومە، کارنەکردنی ورد لە لایانی تەکنیکی وەک "موزیک و ڕووناکی"دا بووە، ئەگەر بۆ کارەکانی دیکەی کۆڕی شانۆی با، فەزا لە پانتاییەکی بۆشدا بووبێت و ڕووناکی زۆربەی بەشێوەکی گشتی "عام" بۆ سەر تەختەی شانۆ بەکار هاتبێت و کێشەیەکی ئەوتۆی بۆ بینەر دروست نەکردبێت، بەدڵنیایی لەم کارەدا کە هەم فەزا بەرفراوانتر و هەمیش دابەشکردنی شانۆ لەسەر چەند ئاستێکی جیاواز کاری تێدا کرابوو، کێشەبوو، کارکردن لە ڕووناکیدا دەیتوانی چێژێکی تر بە منی بینەر بدات و ئەوەندە چاوی من بەو فەزا بەرفراوانە ماندوو نەکات، لەکاتێکدا ڕووداوەکان لە هەندێک دیمەندا لە بەشێکی دیاریکراوی سەر تەختەی شانۆدا ڕووی دەدا و بینەر پێویستی بە بینینی بەشەکانی دیکەی سینۆگرافیای کەرەکە نەبوو بۆیە زۆرجار دەکرا بە ڕووناکی فوکس لەسەر شوێنی ڕووداوەکان بکرێت و ئەوەندە بینینی من پەرت نەبێت لەسەر ئەو فەزا فراوانە. لەلایەکی دیکەوە نەبوونی موزیک لە کارەکەدا بۆ من وەک کێشەیەک وابوو، لە هەندێک جێگەدا بەخۆمم دەوت لەدوای ئەم دیمەنە، یان لەگەڵ ئەم دیمەنە ڕەنگە موزیکێک هەبێت، بەڵام نەبوو! من پێم وایە لەو ماوەیەی کە نمایشەکە خایاندی، کە نزیکی ٢ کاتژمێر دەبوو، دەکرا سوودی زۆر لەو لایەنە تەکنیکیانەی "موزیک و ڕوناکی" ببینرێت ئەمەش لەپێناو زیادتر پەیوەستبوونی بینەر بە نمایشەکەوە و دوورنەکەوتنەوە و ماندوو نەبوون لێی، ڕەنگە هەبوونی پارچەیەک موزیک لە دیمەنێکدا بەجۆرێک منی بینەر ڕیفرەیش بکاتەوە و پەیوەندیی من بە نمایشەکەوە نوێ بکاتەوە، بەهەمان شێوە گۆڕانکارییەک لە ڕووناکی ڕەنگە پشوویەک بە چاوی منی بینەر بدات و دیسانەوە نوێم بکاتەوە لە پەیوەندی گرتنم بە وەرگتنی نمایشەکەوە.


با بیبه‌ینه سه‌ر\nبارزانی وتی؛ "هه‌ڵوێستی چاوه‌ڕوان نه‌كراومان ده‌بێت" گریمان ئه‌وه مه‌به‌ستی راگه‌یاندنی ده‌وڵه‌ته كه من نه‌دڵنیام، نه‌وای ده‌بینم، چونكه له‌ساڵی 1991وه بۆ خۆمان نه‌ك هه‌مو جار هه‌وڵی ئه‌وه‌مان داوه دۆخه‌كه له‌بار به‌رین، خوێنی زیاتر له 5 هه‌زار كورد كه له‌شه‌ڕی ناوخۆدا رژاوه له‌ئه‌ستۆی پاڵه‌وانه‌كانی ئه‌و شه‌ڕه‌یه، به‌وه‌شه‌وه نه‌وه‌ستاوین له‌بری بڕیاری خۆخاوه‌نی، ده‌بابه‌و فڕۆكه‌ی دو ده‌وڵه‌تمان هێناوه‌ته سه‌ر ئه‌م پایته‌خته‌ی ئێستا.\nمن هیوادارم كورد ئه‌وه‌نده ئازایه‌تی تیابێت ده‌وڵه‌ت رابگه‌یه‌نێ، لێ به هه‌ڕه‌شه و گوڕه‌شه نا، پاشگه‌زیش نه‌بێته‌وه، بەڵام خۆده‌بێت بۆ راگه‌یاندنی هه‌ر هه‌نگاوێك :\nیه‌كه‌م: بیر له چاره‌نوسی نیوه‌ی خاك و خه‌ڵكی كوردستان له‌ناوچه دابڕێنراوه‌كان بكرێته‌وه یان ئه‌وه فرۆشراوه‌و ئیتر پێویست به ئاوڕدانه‌وه ناكات .\nدوه‌م: لانیكه‌م بۆ هه‌رهه‌نگاوێك كۆده‌نگی دروستبكرێت .\nسێیه‌م: فه‌رمون پێش هه‌ر بڕیارێ پاڵه‌وانه‌كانی موچه خواردن كه زۆربه‌یان پارتین له به‌غدا بگه‌ڕێننه‌وه.\nده‌پرسم ئه‌گه‌ر ئه‌و هه‌ڵوێسه چاوه‌ڕواننه‌كراوه هیچ نه‌بو ئایه بارزانی واز له‌سیاسه‌ت دێنێت و داده‌نیشێ وه‌ك ئه‌وه‌ی هاوڕێكه‌ی كه ئه‌ردۆگانه وتی ئه‌گه‌ر ئه‌نجامی هه‌ڵبژاردن زۆرینه نه‌بو بۆ ئێمه واز دێنم، ده‌ی ئه‌گه‌ر منیش نه‌مێنم خۆ ئێوه ده‌مێنن با ببینین .\nتائێستا هه‌رچی هه‌ڕه‌شه‌مان كردوه هه‌موی له‌كۆتایدا هاتوه‌ته‌سه‌ر خشه، هیوادارم ئه‌مجاره وا نه‌بێت لانیكه‌م بۆ ئه‌وه‌ی نه‌یاره‌كانمان حسابێكمان بۆ بكه‌ن، ئێمه هه‌مو هه‌قێ به ئه‌وه ده‌ده‌ین داوای مافی خۆمان له بودجه‌و موچه له به‌غدا بكه‌ین، ئه‌ی بۆ ئه‌و هه‌قه‌شمان نه‌بێت له ده‌سه‌ڵاته حیزبیه‌كه‌ی خۆمان بپرسین ئه‌رێ ئه‌و هه‌مو ملیار دۆلاره بۆ كوێ چو.\nخۆ ئاشتی هه‌ورامی له‌پێشدا بۆ میدیاكان باسی ملیار گه‌لی زۆری ده‌كرد دوایی نقه‌ی نه‌ما، خۆ ئه‌و ئه‌وروپای بینیوه ئه‌وه بۆ ده‌ستی له‌كار نه‌كێشایه‌وه .\nهه‌ر له‌م هه‌رێمه‌ش باسی گه‌شه‌ی ئابوری و سه‌ركه‌وتنی گه‌وره ده‌كراو ده‌گوترا ئێستا ئه‌م هه‌رێمه بچوكه 10800 ملیۆنێری دۆلارو 25 ملیاردێری دۆلاری تیایه ئه‌ی ئه‌وانه كێن، خۆ هێشتا یه‌كه‌مین كه‌سێ كه له‌ڕاپه‌ڕیندا عه‌ره‌بانه‌كه‌ی خۆی سوتاند هه‌ر ئه‌و كاره ده‌كات .\nئه‌گه‌ر ده‌وڵه‌ت دروست ده‌كه‌ن فه‌رمو بیبه‌نه‌سه‌ر گه‌ر نا با ئه‌وه‌نده مرۆڤی كورد به مه‌راقه‌وه نه‌كوژین.\n09/03/2014 بینین: 7784


قایمقامێکی مۆدێرن.. قایمقامێکی فیوداڵ.\nئەم کچە بەڕێزەی کە بەندە لەگەڵی دانیشوتم، ئەو قایمقامە مۆدێرن و خۆ نەویستەیە کە هەموو ڕۆژێکی شەممە لە کتێبخانەی گشی شارەکە بۆ ماوەی ٣ کاتژمێر و ٣٠ خولەک لە کاتی پشوی خۆی تەرخان دەکات بۆ وەڵامدانەوەی خەڵک و ڕاییکردنی ئیشوکارەکانی خەڵک. ئەم دەڵێت، ئیشەکانم زۆرن، ڕەنگە فریاییان نەکەوم، منیش هەڵبژێردراوم، پەیمانم داوە بە خەڵکی شارەکەم کە خزمەتیان بکەم، بۆیە دەبێت ڕێز لە پەیمانی خۆم بگرم، ڕێز لە خەڵکی شارەکەم بگرم و دەربەستیان بێم و بە تەنگیانەوە بێم، لەوانەیە لە کاتی پێویستدا نەتوانم کە لە دەوامی ڕەسمی خۆمدا وەڵامیان بدەمەوە و کارەکانیان بۆ مەیسەربکەم، بۆیە هەموو ڕۆژی شەممانێک کە پشوی تایبەتی خۆمە ماوەیەک تەرخان دەکەم بۆ ئەوەی وەڵامی ئەو ئەو خەڵکە بەڕێزە بدەمەوە.\nئەم خانمە کە دەچیت بۆ لای لەبەرت هەڵدەسێت و تەوقەت لەگەڵ دەکات و بە وردی گوێت لێدەگرێت، کە تەواو دەبیت جارێکی تر لەبەرت هەڵدەسێت و تەوقەت لەگەڵ دەکات. بە بێ ئەوەی جیاوازی بکات لە نێوان منێک کە لە ئەسلدا نەرویجی نییم و، کەسێک کە لە ئەسڵدا نەرویجیە، بە پێچەوانەوە زۆر جار زیاتر بۆ ئێمەومانان قسەدەکات و ڕوونکردنەوەمان دەداتێ لەسەر یاسا و رێساکان، لێرە مافی مرۆڤ ئاوا دەپارێزرێت و بەم جۆرە ڕێز و شکۆمەندی خەڵک ڕادەگیرێت.\nلە مەڕ خۆشامان( لە کوردستان) لە ژێر ساییەی حوکمی پارتی و یەکێتیدا، قایمقامی وەک ئەوەی چەمچەماڵمان هەیە کە بەشەق و بۆکس سەروچاوی پزیشکەکانمان دەشکێنن، یان وەک کوڕکەی مەلا بەختیار کە چۆن لەسەر نەخۆشەیەکەی دایکی پەلاماری پزیشکەکانی دا و سوکایەتی پێکردن، یان وەک کوڕەکەی عیماد ئەحمەد کە چۆن پەلاماری مەفرزەکانی مروری دا و سوکایەتی پێکردن، یان وەک هەرەشەکانی فازیل میرانی و مەحموود سەنگاوی لە خەڵکی سڤیل و ڕۆژنامە نووسەکان.\nئەمە کارەساتی کولتوورێکی فیوداڵیانەی ڕزیوی بەسەرچووە ئەم توندووتیژیانەی کە دەرهەق بە خەڵک دەکرێت، هەر ئەم توندووتیژیانەیە کە کوردستانی کردوە بە وڵاتی ژن کوژ، ساڵانە بە سەدان ژن دەربدەر دەکرێن سوکایەتیان پێدەکرێت و بریندار دەکرێن ودەکوژرێن. هەر هەم توندووتیژییەیە کە جیاوزایەکان قبوڵناکرێن و پەلاماری بارەگاکانی یەکگرتووی ئیسلامی و گۆران دەدرێت و بە ئاشکرا دەسوتێنرێن. هەر ئەم توندووتیژییانەیە کە خێل کۆدەکاتەوە بۆ دژایەتی یاساو ڕێساکانی دادگاکانی کوردستان لە کاتی دادگاییکردنی سالە موزەلەی و ئازاد حەمە ساڵحی قایمقامی کوچکردوی سلێمانی و هەرشەکردن لە کەناڵی تەلەفزوێنی نالیا لەسەر بڵاوکردنەوەی هەواڵێک و جوێندانی کەسێک لەو کەناڵەوە بە بارزانی و چەندین جۆری تر لە هەرەشەو گوڕەشە.\nئەمانە جگە لەوەی جێگەی ڕەخنەیە و کارەساتبار و تاوانە، کارەسات و تاوانەکە و ترسناکییان لە خودی خۆیدا نییە بە تەنیا، بەڵکو لەوەدایە کە دەسەڵاتێکی سیاسی خۆی بەرهەمهێنەری ئەم کولتوورەیە، یان بە زیندوڕاگرتن و پەرەپێدانی ئەم کولتوورەیە. لە هەرچ شوێنێکی دنیادا، لە هەرچ وڵاتێکدا توندووتیژی بوو بە خەسەڵەتی دەسەڵات و حوکمڕانەکان ئیتر ئەو خەسڵەتە بە دەیان جۆر و شێواز خۆی دەنوێنێت لە ناو خەڵکدا و خۆی زیندودەکاتەوە.\nکاتێک دەسەڵاتی سیاسی دەبێت بە سەرچاوەی توندووتیژیەکان، ئیتر هەموو بەها مرۆییەکان، هەموو شارستانیەت، هەموو یاسا وڕێسا ئینسانیەکان، هەموو هەوڵەکان بۆ فەراهەمکردنی مافی مرۆڤ و ئازادییە گشتیەکان و ئازادی تاک و هەموو ئازادیەکانی تر دەکەونە ژێر هەڕەشەوە، شتێک نامێنێت کە جێگەی دڵخۆشیبیت لەو کۆمەڵگایەدا، ئەم توندووتیژیانەی دەسەڵات بەرهەمهێنەروەی عەقڵیەتێکی زۆر ترسناکە و کارەساتی کۆمەڵایەتی زۆر گەورەی لێدەکەوێتەوە، هەر ئەم عەقڵیەتەیە کە بووە بە سەرچاوەی پەلاماردان و هێرشکردن و خۆڕاوەشاندنی نێوان تاکەکانی کۆمەڵگا و خێڵەکان و تیرەکان لەسەر ئاساییترن دەمەقالەو و کێشە، کە ڕەنگە زۆر بە ئاسانی و بێ سەریەشە ئەو کێشانە لە دادگادا ولای پۆلیس چارەسەربکرێت. ئەم توندووتیژیانە بوونەتە هۆکارێک کە خەڵکی بە چاوێکی سوک و شەرمەوە سەیری دادگاکان و یاسا و پۆلیس دەکەن، لە کاتێکدا داگاکان و یاسا مەدەنیەکان و پۆلیسی مەدەنی نیشانەی مەدەنیەتی کۆمەڵگان. ئاخر کەم نیین ئەو تاوانبار و سەرۆک جاشە ئەنفالچییانەی کە لە پەنای ئەم دەسەڵاتەدا بەو پەری ژیانێکی خۆشەوە دەژین و دەشپارێزرین لە چوونە بەردەم دادگاکانی باڵای تاوانی عێراقی کە بەفەرمی داوایکردن و تۆمەتبارن.\nئەم هەڕشەکردنە بە تەلەفوون بووە بە باو لە ناو خەڵکی گشتییدا، هەڕشەکردن بە کوشتن لە خەڵک هێندە ئاساییبوەتەوە لای خەڵک کە هەرکەسێک خاوەنی هەرشە نەبێت بە کەسی ترسنۆک و لاواز دادەنرێت. هەرکەسێک خزمخزمێنە و کەسایەتی نەکات و خەڵکی بەدەورەوە نەبێت دەبێت بە پۆڕی خوراو لە ناو ئەو کۆمەڵگایەدا، کەچی ئەم دەسەڵاتە ئەمە بە بێ ڕێزیی و بێ حورمەتی دانانێت بۆ خۆی، بەڵام لەسەر نووسینێک یان ڕەخنەیەک یان جنێوێک ئەسمان دە‌هێننە خوارەوە و بەو پەڕی سوکایەتی و هەڕەشەی دادەنێت بۆ خۆی و بۆ دەسەڵاتەکەی. لە کاتێکدا دادگاکان و پۆلیس و یاسا و ریساکان و پاراستنییان و دانانی حورمەت بۆیان و تەماشاکردنیان وەک بوارێکی مەدەنی بۆ پاراستنی سەروسامانی خەڵکی نیشانەی مەدەنیەتی و دروستی حکومەت و حوکمڕانییە. کەچی لە ناو کۆمەڵگای ئێمەدا ئێستاش سکاڵا تۆمارکردن بە سوکایەتی دادەنرێت. ئەوەتا ئەم قایمقامە لە جیاتی ئەوەی خەجاڵەتیبکێشێت و تەریقبێتەو، لە جیاتی ئەوەی داوای لێبوردنبکات، لە جیاتی ئەوەی ئاساییبیت لای کە پزیشکە لیدراەوکە سکاڵای لەسەر تۆماربکات، کەچی کەسە نزیکەکانی بە چوار ژمارەی جیاواز هەڕشە لەو رۆژنامە نووسە دەکەن کە گرتە ڤیدیۆییەکەی بڵاوکردوەتەوە، کە چۆن قایمقام لە پزیشکەکەی داوە، کە ئەوە کارێکی سروشتی رۆژنامە نووسە، کە لەسەر هەموو مەسەلەیەک زانیاری بدات بە خەڵک.\n٥\_٣\_٢٠١٣ - نەرویج


ئایا ئەنجامەکانی ھەڵبژاردن ھەڵدەوەشێنرێتەوە؟ – Standard Kurd\nلەلایەن ستاندار Posted on ئایار 18, 2018 1454 جار بینراوە 0 سەرنج\nشیکاری: یاسین تەھا\nتا دێت گومان و ڕەخنەو سکاڵاکان لەسەر ئەنجامی ھەڵبژاردنی ١٢ ئایار چڕترو ئاڵۆزتر دەبن، UN داوای لێکۆڵینەوەی وردو گشتگیرو پەلە دەکات، لەناو کۆمسیۆنی بەغدا مشتومڕ تا ڕادەی شەڕە بۆکس و ھەڵکوتانە سەر ئۆفیسی یەکتر رۆشتوە، لەکەرکوک ئاشتی کۆمەڵایەتی کەتۆتە بەر مەترسی و گرژییەکان زۆر لەھەڵبژاردن گەورەتر بوون، ٨١ پەرلەمانتارو سەلیم جبوری شەممەیان داناوە بۆ گرێدانی دانیشتنێکی کتوپڕ لەبارەی سکاڵاکانی بەرێوەچوونی دەنگدان، لیستە سیاسییەکانیش بەتایبەت ئەوانەی ئەنجامەکەیان بەدڵ نییە لەپێش ھەموویانەوە حەیدەر عەبادی درێغی ناکەن لەھەوڵدان بۆ قڵپکردنەوەی دۆخەکەو بەڕوونی ئەمە لەھێرش و ھەنگاوەکانی سەرۆک وەزیراندا دژ بەکۆمسیۆن دیارە وەک: ھەواڵەکردنی دۆسیەی ئامێرەکان بۆ نەزاھە، ئاشکراکردنی خەمساردیی کۆمسیۆن لەئاست پشکنین و چێککردنەوەی ئامێرەکان، لەگەڵ بەرگری کردنی حکومەت لەسەعید کاکەیی کە درزی گەورەی خستە ھەڵوێستی کۆمسیۆنەوە. بەڵام ئایا ھەموو ئەمانە دەبنە ھۆی سفرکردنەوەی ئەنجامەکان و سپاردنی ھەڵبژاردنی داھاتوو بە دەزگایەکی نا حکومی و بیانی “دەزگای کارتەری ئەمەریکی بەنمونە” وەک ھەندێک داوای دەکەن؟ ئەمەیان سەرباری مەنتیقی بونەکەی قورس و ئاڵۆزەو سێ ئاستەنگی لەپێشە:\nـ کوێخاو دەمڕاستەکانی عێراق “ماکگۆرک و سلێمانی و سەبھان”، لەناوخۆشدا براوەی یەکەم “سەدر”، وەھا رەفتار دەکەن کە ئەنجامە راگەیەنراوەکان واقیع و کۆتایی بن و کەسیان نەیانوتوە با چاوەرێی سکاڵاکان بکەین، ئەوەشی بۆڵەو گلەیی و سکاڵای ھەیە زیاتر وا دەردەکەوێت کە بەدوای کورسییەک و دوواندا بگەرێت لێرەو لەوێ، ئەم کێشمەکێشەش زیانی بۆ پرۆسە گەورەکە نییە کە بەرێژەیەکی باش بەدڵی ئەمەریکاو سعودیەو لەھەمان کاتدا ئێرانیشە. جگە لەمەش ھەڵوەشاندنەوەی ھەر ئەنجامێک و کردنەوەی ھەر سندوقێک دەرگای دۆزەخ لەکۆمسیۆن و زۆر لایەنیتر دەکاتەوەو دەبێتە پێشینەیەک کە بۆ ماوەیەکی زۆر ناھێلێت ھیچ پرۆسەیەکی دەنگدان ئۆقرە بگرێت، بۆ بەرگرتن لەمەش لایەنە بنەڕەتییەکان لەژێرەوە زیاتر لەگەڵ “عفا اللە عما سلف” دان تا جێبەجێکردنی یاسا.\nـ سەبارەت بەپەڕلەمان زۆر قورسە ئەنجومەنێکی کۆتاییھاتوو ببێتە رێگر لەبەردەم دەرکەوتنی ئەنجومەنێکی نوێ کە ئەندامەکانی لەھەمان حیزب و ئاوازی خۆیانن، لەپاش ھەڵبژاردن پەرلەمان چیتر ھێزو سەنگ و قورسایی یاسایی و دەستوریی جارانی لەدەست داوەو ٣٠ حوزەیران کۆتا رۆژی تەمەنییەتی و ھێشتنەوەشی زیاتر بۆ دروستنەبوونی بۆشاییەو ھیچیتر، ئەگەر ئەم ئێوارەی ھەینی وەک بڕیارە کۆمسیۆن ئەنجامەکان رابگەیەنێت، ٣٢٩ پەرلەمانتاری نوێ پەیدا دەبن، ھەر جووڵەیەکی ئەمانەی ئێستاش لەدژیان زیاتر دەبێتە داخ لەدڵی و ھیچ کات وەک جاران بڕشتی نابێت، ھەندێکیش بەکوفری دیموکراسی دەزانن تۆ شەڕ بۆ مانەوەی خۆت بکەیت، یاساو دەستوریش پاش ئەنجامدانی ھەڵبژاردن دەست و پێی پەرلەمانی بەستووەو پەرلەمان چوار ساڵ ھیچی پێ نەکراوە بەرانبەر کۆمسیۆن چۆن لەم کۆتاییەدا دەتوانێت؟!.\nـ لەمێژووی پرۆسەی سیاسی عێراقدا، ھیچ شتێک بەیاساو رێککارە بنەڕەتییەکان یەکلایی نەکراوەتەوە، ھەمیشە تەوافوقات و “بۆم بپۆشە بۆت دەپۆشم” و “بەشی من و بەشی تۆ” و رێککەوتنی خولەکەکانی کۆتایی بڕیاردەرو سەروەر بووە، تەنانەت سەعید کاکەیی کە قەراربوو بن بەڕە بخاتە سەر بەڕە بەچەند ئاخ ھەڵکێشانێک ناڕاستەوخۆ پەیامەکانی گەیاند لەکاتێکدا ماڵی لەکەنەدایە، ئەمەش ئاماژەیەکی ڕوونە لەسەر ھێزو کاریگەری پشت پەردە لەسەر ئەو ھەراو زەنایەی ئێستا ئەگوزەرێت، بێگومان ھەر ئەو پشت پەردەیەش ئەنجامی ھەڵبژاردن یەکلایی دەکاتەوە نەک بەیاننامەو شیکارە یاسایی و مەنتیقییەکان کە ھیچ لەبەرژەوەندی ھەڵبژاردنەکەدا نین و ئەگەر پشتیان پێ ببەسرێت نەک سفری دەکەنەوە بەڵکە وەک پەڵەیەکی رەش لەمێژووی نوێی عێراقدا ئەیھێڵنەوە چونکە چ لەھەندەران و چ لەناوخۆی عێراق چەندین فەرسەخ لە پاکوبێگەردییەوە دوور بووە.\nسبەی شەممە زۆر شت یەکلایی دەبێتەوەو دەردەکەوێت رێککار سەردەکەوێت یان رێککەوتن، ئەو ھەواڵەشی ئەمڕۆ بەپارە دەستت ناکەوێت سبەی بەبەلاش کەس نایەوێت.\nبڵاوکراوەی پێشووئەندامیكى ئەنجومەنی کۆمسیاران: دەنگە ڕاستەقینەکان لای کۆمسیۆن ھەیە بەڵام بڵاوناکرێتەوە\nبڵاوکراوەی نوێترعادل موراد: نا بۆ كپ كردنی ده‌نگه ئازادو خاوه‌ن هه‌ڵوێسته نیشتمانییه‌كان\nPosted on نیسان 25, 2019 0 1948\nPosted on ئایار 1, 2019 0 236\nPosted on ئایار 9, 2019 ئایار 9, 2019 0 3455\nPosted on ئایار 14, 2019 0 404\nکێ دەرگای قەرەچوغی بۆ داعش ئاوەڵا کردوە ؟\nPosted on ئایار 21, 2019 0 590


کۆلێژی زانستە مرۆڤایەتیەکان وۆرکشۆپێک ئەنجام دەدات - زانکۆی هەڵەبجە\nکۆلێژی زانستە مرۆڤایەتیەکان وۆرکشۆپێک ئەنجام دەدات\nزانکۆی هەڵەبجە - چالاکییەکان - کۆلێژی زانستە مرۆڤایەتیەکان وۆرکشۆپێک ئەنجام دەدات\nڕۆژی سێشەمە ٢٠٢١/٦/٨ بە ئامادەبوونی بەڕێز پ.ی.د. نەریمان عبدللە علی ڕاگری کۆلێژو مامۆستایان و خوێندکاران، کۆلێژی زانستە مرۆڤایەتیەکان بەهاوکاری ڕێکخراوەکانی: بیت النجاح- کردستان، التنمية للانسان والبيئة-لبنان، لجنة مینینت المركزية- بنسلفانيا، المنبر الدولي للحوار الاسلامي- لندن، وۆرکشۆپێکی لەژێر ناونیشانی (پەروەردەی ئایینی لەپێناو چەسپاندنی بەهاکانی ئاشتی) ئەنجامدا.\nلە وۆرکشۆپەکەدا کە زیاتر لە دوو کاتژمێرو نیوی خایاند، تیشک خرایە سەر ڕۆڵی بەهاکانی ئایین و بەتایبەت بەها ئیسلامیەکان لەچەسپاندنی ئاشتیدا لەناو توێژی گەنجاندا، پاشان خوێندکاران چەند چالاکیەکی کرداریان ئەنجامدا بەمەبەستی بەکردارکردنی بەهاکان و چۆنێتی پراکتیزەکردنی لەژیانی رۆژانەدا، شایانی باسە وۆرکشۆپەکە لەلایەن بەڕێزان د. طارق جبار و د. فاروق عمر لە بەشی بنەماکانی ئایین پێشکەشکرا.\nڤیدیۆ: چالاکی دیدەوانی کۆلێجی پەروەردەی وەرزش لە زانکۆی هەڵەبجە\nسەنتەری زمان و پێداگۆجی لە زانکۆی هەڵەبجە تاقیکردنەوەی دیاریکردنی ئاست (Placement Test ) ڕادەگەیەنێت\nئەنجومەنی وەزیرانی هەرێم پەیڕەوی پێدانی مۆڵەتی خوێندنی بۆ فەرمانبەرانی دەرکرد\nزانكۆی هه‌ڵه‌بجه پێشوازی له وه‌فدێكی زانكۆی پزیشكی تاران ده‌كات\nسەرۆکی زانکۆی هەڵەبجە دەستخۆشی لە خوێندکاران دەکات


رۆمانی 'بەڕێگاوە' - قەڵەم\nتاریخ ایجاد در یکشنبه, 03 مرداد 1400 06:55\n"جیهانێکی تری خوێنەر"\nبزانێ خوێنەرەکانی تا چ ئاستێک، قوڵبوونەوەیان هەیە بۆ ژانرەکانی نووسین، هەتا دەبێ شارەزایی ئەوەیشی هەبێت خوێنەرەکان لە چ بارێکی ئابووری! کۆمەڵایەتی و سیاسین، چوون ، لە کۆتاییدا ، ئەم دەقە دەبێتە هی خوێنەر، ئەوە خوێنەرە دەقی نووسەر شەن و کەو دەکات و، باڵایی و ئاست بەرزی نووسەر دیاریدەکات.\nڕۆمانی بەڕێگاوە،کە سەرەتا بە ڵاڵ کردنی خەڵک و بەستانەوەی "نارسیس" و گرێ کوێرەی نهێنییەکان و پەرۆشی نارسیس بۆ دۆزینەوەی باوکی و ڕەچەڵەکی . کوشتن و شەڕانگێزی و باج دان بە بەخوێنی مرۆڤەکان و چێژ بینین لە قڕکردن و پارچەپارچەکردنی مرۆڤ و پێکدادانی ئاین و شارستانییەکان و ململانێی ئامۆزاکان بۆ دەسەڵات دەستپێدەکات، تا دەگاتە ئەوەی "نارسیس" هەوڵی خۆکوشتن بدات، لێ دواسات پەشیمان دەبێتەوە.\nگۆڕی نێرگزان: دەکەوێتە نێوان دوو گوندی دەرەوەی شەقڵاوە\n- شاری قەچووچان گەڕێکی شەقڵاەوە یە.\n- هەرێمی فومەن شارێکی باکوری ئێرانە.\n- هەرێمیئەشکەوت و چیایان تەوێڵە و بیارە و خوڕماڵە....تاد.\nکارەکتەر: پاڵەوان و کارەکتەر "نارسیس" ی کوڕی "ئۆدیب"ە\nلە گەڵ "میخۆی جولەکە"، "مەلاخدری بەخورتی" و " قۆیتاسی کوڕی قریاقۆس"ە\nزمان لە لای نووسەر\nلەوانە (قەتاندن، قەراش قەری، جەخار،\nپۆڵاو کوڕۆژ، هەڵزنان... هتد).\nئەتوانم بڵێم "بەڕێگاوە" تەنها ڕۆمانێکی ئاسایی و تەقلیدی نییە، ڕۆمانێکە خوێنەر ماندوو و پەرۆش دەکات، بە وەڵامی هەر پرسیارێک، پرسیارێکی ترت لا درووست دەبێت، خەمبار و شۆکت دەکات.\nهەڵبەتە نووسەر زۆر لێهاتوانە توانیوویەتی واقیعی کۆمەڵگەکەمان کە پڕیەتی لە کوشتن و بڕین، لە ڕێگەی مێژووەوە بە شێوازێکی فانتازیا بگەیەنێت بە خوێنەر.\n"بەڕێگاوە" تەنها ڕۆمانێک نییە، بەڵکو جیهانێکی تری خوێنەرە!\nمەحاڵە تۆ خوێنەری "بەڕێگاوە" بیت و هەست نەکەیت خۆت کارەکتەری\nنێو ڕۆمانەکەی! ماوە بێژم کە دڵشاد کاوانی


بەڕێوەبەری وەبەرهێنانی هەولێر: ده‌ست به جێبەجێکردنی پرۆژه ستراتیژییەکان ده‌كرێت\n2020-01-25 [02:20 AM]\nبەڕێوەبەری وەبەرھێنانی ھەولێر زانیاریی گرنگ لەسەر پرۆژە ستراتیژییەکانی شاری ھەولێر ئاشکرا دەکات و بەرنامەی وەزارەتەکانیش بۆ ساڵی نوێ دەخاتە ڕوو و ئاشکرای دەکات ئەو پرۆژانە جێبەجێ دەکرێن کە خزمەتی ژێرخانی ئابووریی کورددتان دەکەن.\nوەک دەستپێکی ساڵی نوێ، حکوومەتی ھەرێمی کوردستان، پلانی داناوە بۆ ئەمساڵ کۆمەڵێک پڕۆژەی گرنگ و ستراتیژی جێبەجێ بکات، بۆ ئەو مەبەستەش وەزارەتی پلاندانان سەرقاڵی دانانی پلانێکی تۆکمەیە بۆ ئامادەکردنی لیستی پڕۆژەکان، بۆیە ئەو پڕۆژانە جێبەجێ دەکرێن، کە خزمەتی ژێرخانی ئابووریی ھەرێمی کوردستان دەکەن.\nلەمبارەوە سامان عارەب، بەڕێوەبەری گشتیی وەبەرھێنانی ھەولێر، ڕایگەیاند: "بۆ ئەمساڵ پرۆژە پێشنیارکراوەکان ھاتوونەتە لای ئێمە و ئێمەش لەسەر ئەو بەرنامەیەی وەزارەتی پلاندانان دەڕۆین کە بۆمان دێت، بەڵام بۆ ساڵی ٢٠٢٠ کۆمەڵێک پرۆژە لە وەزارەتە دیاریکراوەکانەوە بۆمان ھاتوون، لەوانە وەزارەتەکانی شارەوانی، کشتوکاڵ، تەندروستی و خوێندنی باڵا".\nسامان عارەب گوتیشی: "بەشێک لە پرۆژەکان ستراتیژین، بەتایبەت پرۆژە پیشەسازی و گەشتیارییەکان و دەخرێنە بواری جێبەجێکردنەوە".\nڕاشی گەیاند: "زۆربەی پرۆژە تەواونەکراوەکانی ھەولێر دەست کراوەتەوە بە کاردنیان تێیاندا کە دەکاتە %٧٠ بۆ %٨٠ی کۆی پرۆژەکان و ئەوانەش کە ماون، مۆڵەتیان ھەڵدەوەشێتەوە کە بریتین لە پرۆژەی گەشتیاری و پیشەسازی کە ماوەی یاساییان تەواو بووە و ئامادە نین پرۆژەکانیان تەواو بکەن".\nبەڕێوەبەری وەبەرھێنەرانی ھەولێر، لەبارەی ئەو بەرنامەیەی کە حکوومەت بۆ قیستی درێژخایەنی ھەندێک پرۆژەی دایناوە، دەڵێت: "پرۆژەکانی بەنداو و کارەبا و فڕۆکەخانە لە توانای سەرمایەدارانی کوردستان و حکوومەتدا نین، ئێستا خەریکە بەرنامەیەک بۆ پرۆژە درێژخایەنەکان دادەنرێت و ئەو پرۆژە ستراتیژییانە بە ھاوبەشی لەگەڵ وەبەرھێنەر ئەنجامی دەدات ماوەی قیستی درێژخایەنی بۆ دیاری دەکرێت، لێرە ھەم لە ماوەی ٢٠ ساڵدا وەبەرھێنەر دەگاتە پارەی خۆی و حکوومەتیش دەبێتە خاوەن پرۆژھکە، بۆیە ئێستا وەزارەتەکان و حکوومەت خەریکی ئەو پلانەن".\nئەم هەواڵە 3634جار خوێندراوەتەوە


باسێكی مەیدانی/ شیكاریی لەسەر كار و چالاكییەكانی یەكێتیی نووسەرانی كورد …6 – Denegkan\nbyکارا فاتیح\tJanuary 5, 2014\tگشتی\nیەكێكی تر لە كارەكانی یەكێتیی نووسەران بریتییە لە ڕێزلێنان لە هەندێ نووسەر، كە بە هۆیەوە خۆیشیان بە پیاوچاك و بەڕێز نیشان دەدەن، لەبەرئەوەی بیری كۆمەڵێك كەسایەتییان دێتەوە و بڕێك پارە، یان مەدالیایەك یان (بڕوانامەیەكی فەخری!!) یان پێ دەبەخشن، ئەویش لە پای زۆریی ساڵانی ئەزموونی نووسینی ئەو نووسەرە، یان زۆریی بەرهەمی ئەدەبی، یان خۆ تەرخانكردن بۆ نووسین لە بوارێكدا، یان لەبەر هەر هۆیەكی تر، تەنانەت ئەو هۆیە هەندێ جار زۆر عەنتیكەیش دەر دەچێت، وەك ئەوەی یەكێتیی نووسەران لقی هەولێر خەڵاتی ڕێزلێنانی بەخشییە دە ڕۆماننووس، لەبەرئەوەی لە ڕۆمانەكانیدا باسی ئەنفالییان كردوە، جا ئیتر چۆن باسیان كردوە و چییان باس كردوە، ئەوەیان گرفتی ئەو ڕێكخراوە نەبووە، تەنها گرینگ و مەبەست ئەوە، بووە باسیان كردووە.\nتێگەییشتن لە مانای ڕێز هەر وەك تێگەییشتنە باوە كۆمەڵایەتییەكە، كە بارگاوییە بە چەندان ڕووی موجامەلەیی و ڕەفتاری درۆینە، كێشەیەكە هێندەی گەوهەر و كرۆكی ڕێز دەكوژێت، هێندە ئەم ڕەفتارە مرۆییە بە هەند و بە گرینگ و گەشاوە ڕا ناگرێت. ڕێزگرتن لە ئینسان بە گشتی، پێویستە ڕەفتارێكی جوامێرانە و داهێنەرانە و بە تایبەت پێویستە ڕەفتارێكی خۆڕسكی ناو دەروونی مرۆڤ بێت، تا ببێتە بەشێكی لێكجوودانەبووەوە لە كارەكتەر و كەسایەتیی مرۆڤ، لە ئاست هەموو شتێكی جوان و لە ئاست هەموو شتێكدا، كە خزمەت بە مرۆڤ و سروشت و گەردوون بكات، نەك ڕێز بخرێتە بەرنامەوە و كات و شوێن و بۆنەی تایبەتی بۆ دا بتاشرێت و، بۆ ڕاگەیاندنی كار و چالاكییەك لە ساڵێكدا ڕۆژێك، یان دووان و سیان، یان حەفتا و هەشتا ڕۆژی بۆ دا بنێین، لەم ڕوانگەیەیشەوە ئایا پێویست دەكات یەكێتیی نووسەران بەو شێوەیە و لەبەر ئەو هۆیانەی باسمان كردن، ڕێز لە هەندێ نووسەر بنێت؟ ڕێزگرتن لە نووسەرێك، واتە:\n1- ئەو پرۆسەیەی كە دەبێت هەموو كاتێكی ژیانمان بتەنێـتەوە، كورت دەبێتەوە بۆ چەند سەعاتێك، یان چەند ڕۆژێك، بە دوای ئەوەدا تەواوی كاتەكانی تری ژیان پڕ دەكەین لە بێ ڕێزیی بەرامبەر مرۆڤ، بە تایبەت لە ئاست یەكێتیی نووسەراندا بەرامبەر بە نووسەر، هەر وەك چۆن زۆربەی دانیشتنەكانی ئەم بەڕێزانەی ئەو یەكێتییە بەڕێوە دەبەن، لەگەڵ ئەو كەسانەی دۆست و ئەندامی نزیكن، چ لە بارەگای یەكێتییەكە بێت، یان لەو شوێنانەی كۆ دەبنەوە، بە زۆری خەریكی شكاندنی كەسایەتیی یەك و غەیبەت و لێدانن، نەك لە هەیبەتی ڕۆشنبیریی یەكتر، بگرە لە هەڵتەكاندنی هەیبەتی ئینسانیی یەكیش سڵ ناكەنەوە، ئەمە جگە لەوەی چەندان جار لە ئاستی ڕووبەڕوویشدا (بێ ئەوەی هیچ بە لایانەوە عەیب بێت) بە جنێو و شەڕ و لێدانی فیزكییش بەرەو ڕووی یەك دەبنەوە.\n2- ڕێزگرتن لە تەنها نووسەرێك، یان چەند نووسەرێك، ڕاستەوخۆ بێ، یان ناڕاستەوخۆ، هێمای بێ ڕێزی دەخاتە سەر ئەوانی تر، ئەگەر نووسەری ڕێزلێنەگیراو، زۆر بە جۆشوخرۆش و دەم بە خەندەوە، چەپڵە و پیرۆزبایی بۆ ڕێزلێگراو بنێرێت، هەر لە ناخەوە هەست بەوە دەكات، بۆچی ڕێز لەو ناگیردرێت و ئەو كەرنەڤاڵ و خەڵاتبەخشینەوەیە ڕوو لەویش ناكات!؟ ڕێزگرتن لە تەنها كەسێك، یان چەند كەسێك، ئەگەر هۆكاری ڕێزلێنانەكەیان ڕوون و بڕواپێهێنەر و شاییستە نەبێت، ئەوا زۆر بە ئاسانی گیانی ڕق و بوغز لە ڕێزلێنەگیراوەكاندا دروست دەكات.\n3- ڕێزگرتن لە نووسەرێك، یان لە چەند نووسەرێك، لە پای زۆریی ساڵانی ئەزموون، یان زۆریی بەرهەم، یان تەنها خۆ تەرخانكردن بۆ بابەتێكی دیاریكراو، یان هەر هۆیەكی تەنانەت ناشیرینی تریش، وەك ئەوەی نەوەی فڵان بنەماڵەیە، یان ئەو ڕێزلێگرتنە دەبەسترێتەوە بە هەڵوێستی سیاسی، یان كۆمەڵایەتی، یان تایبەتی و…هتد، ئەمانە ڕاستەوخۆ بێڕێزین بەرامبەر بە بەرهەمەكانی تەنانەت نووسەری ڕێزلێگیراویش، چونكە هیچ یەك لەم هۆكارانە، ڕۆشناییی ڕێز ناخەنە سەر بەرهەمە نووسراوەكەی كەسی ڕێزلێگیراو، تا بە هۆی ئەو ڕێزگرتنەوە، نووسینەكە پەیوەندییەكی بەرفراوانتر لەگەڵ خوێنەرانی خۆی دا بمەزرێنێت و وەك تێكستێكی زیندوو بژی. ئەوەی دەبێتە قوربانیی ئەو جۆرە ڕێزگرتنانە، خودی تێكستی ڕێزلێگراوەكانە، چونكە لێرەدا تیشك ناخرێتە سەر چییەتی و چۆنێتیی ئەو تێكستە، دەلالەتەكانی شی ناكرێتەوە و كۆدەكانی ناكرێتەوە، ئەوەی ئەنجام دەدرێت كەرنەڤاڵێكی پڕ چەپڵەڕێزان و موجامەلە و بۆچوونی دووڕووانە و خاترانە و هەندێ جار تێكەڵ بە شایی و هەڵپەڕكێیشە. ڕێزگرتن لەسەر بناغەی زۆریی ساڵانی ئەزموون دانامەزرێت، بەڵكو دەبێت بزانرێت لەو ساڵانەدا چی نووسیوە و چی بەرهەم هێناوە، ڕێزگرتن و بەستنەوەی بە زۆریی بەرهەمی نووسراو تەنها كارێكی موجامەلەیی و نامەعریفییە و پێویستە لە بری زۆریی، بیر لە چییەتی و چۆنێتیی ئەو بەرهەمانە بكرێتەوە.\nڕێزگرتن لە نووسەر لە دانپێدانان و بەهەندوەرگرتنی مرۆیی نووسەرەوە دەست پێ دەكات، لەوەوە سەرچاوە دەگرێت، كە ژیانی نووسەر وەك ئینسان بە گرینگ وەر بگیردرێت و بەرەو ڕووی هەر هەڕەشەیەك بۆ سەری ببینەوە، یەكێتیی نووسەران بەوە ڕێزی خۆی بۆ نووسەران دەر دەخات، كە سەرەتا قەڵغانێك بێت بۆ پاراستنی ژیانیان لە هەر هەڕەشە و مەترسییەك، لە هەر دەستدرێژی و بێحورمەتییەك، كە بەرامبەریان بكرێت، بە جیدی بێدەنگ نەبێت و مافی خوراویان بۆ بگێڕێتەوە و تا دوا نەفەس پشتیوانیی داوا و مافە ڕەواكانیان بێـت، كەچی بێ لەو بێدەنگییە لە ئاست ئەو هەموو بێحورمەتییانەی ڕۆژانە بەرامبەر نووسەران دەكرێت، وەك ئەوەی لێرە و لەوێ چەند نووسەرێك بە كافر و زەندیق، یان بە دز و جەردە، یان بە مەترسی بۆ سەر بەها كۆمەڵایەتی و نەتەوەیییەكان هەڕەشە و سووكایەتییان پێ كراوە، یەكێتیی نووسەران خۆی كردوە بە كەڕەی شەربەت و نقەی لە خۆی بڕیوە، هاوكات لە ئاست سەلامەتیی گیانی نووسەرانیش، هەڵوێستە شەرمن و ترسینۆكەكانی لە بێدەنگییەكانی ناشیرینتر بووە، هەر بۆ نموونە بڕوانە ئەو بەیاننامە شەرمن و بێ سەنگ و ناوەڕۆكە چەند وشەیییەی یەكێتیی نووسەرانی كورد لقی سلێمانی، كە بۆ ڕووداوی كوشتنی شاعیر (عیرفان ئەحمەد) دەری كرد، كە پاش چەند ڕۆژ لە بێدەنگی و بیستنەوەی گللەیی و ڕەخنەیەكی زۆر، ئینجا بە كۆمەڵێك ڕستەی شەقوشڕ و بێ پەیام هاتنە قسە و هەر ئەو بەیاننامەیەیان قورسترین ڕێزیان بوو لە گیانی شاعیر (عیرفان ئەحمەد) كە بڵێن (دەستەی كارگێڕیی لقی سلێمانی بە نیگەرانییەوە ڕوانیە ئەو كێیسە و پێمان وابوو چی زووترە پەلە بكرێت بۆ بەدواداچوونی هۆكارەكانی گیان لە دەست دانی شاعیری كۆچكردوو- بڕوانە گۆڤاری نووسەر ژمارە (7)، كە یەكێتیی نووسەرای كورد لقی سلێمانی دەری دەكات، ساڵی 2012، لاپەڕە 149) هەروەها لە كۆتاییی بەیاننامەكەدا نووسراوە: (ئێمە ئەنجامی لێكۆڵینەوەكان بۆ هەموو لایەك ئاشكرا دەكەین و دڵنیاتان دەكەینەوە، گەر بەرپرسیارێتیی كەموكوڕیی بكەوێتە ئەستۆی هەر كەس و دامودەزگایەك، داوای سەپاندنی سزای توندی یاسایی دەكەین، لە پێناوی پاراستنی گیانی ئەدیبان و مافی وشە و فیكر. دوا بە دوای وەرگرتنی ئەنجامەكانیش هەڵوێستی ترمان دەبێت.) وێڕای ئەو زمانە سەرپێیی و شل و شێواوەی ئەم بەیاننامەیەی پێ نووسراوە، هەڵوێستوەرگرتن لە ئاست ئەم دەستدرێژییە گەورەیەدا بۆ سەر ژیانی مرۆڤێك، سەرەتا تەنها نیگەرانییان دەكات، بۆیە دەڵێت بە نیگەرانییەوە ڕوانییە ئەو كێیسە، ئینجا تاوانێكی وەها بە كەموكوڕی دەزانێت، دواتر بۆ ئەوەی ئازایەتی و شانوشەوكەوتی خۆیان دەر بخەن، بە خۆگیڤكردنەوەیەكی بێ بنەماوە بەیاننامەكەیان بەوە قفڵ دەكەن، كە هەڵوێستی تریان دەبێت، دوای تێپەڕینی زیاتر لە ساڵێك، نە ئەو كێیسە یەكلا بۆتەوە، نە هیچ هەڵوێستێكیشمان لەم یەكێتیی نووسەرانە بینیوە، نەبیستوویشیمانە چ بنەماڵە و چ هاوڕێیانی ئەو شاعیرە، باسیان لەوە كردبێت لە ئاست ئەم تاوانەدا شتێك بە ناوی یەكێتیی نووسەرانەوە هەبێت. دیارە بەرگریكردن لە نووسەران و یان ئەوەی ئایا یەكێـتیی نووسەران لە ئاست ئەم ڕووداوانەدا چی پێ دەكرێت، مەبەست لەوە نییە خۆی جێگەی یاسا بگرێتەوە و سزای ئەو كەسانە بدات، كە سووكایەتی و تاوان بەرامبەر نووسەران دەكەن، بەڵكو زیاتر مەبەست لەوەیە وەهای نیشان بدات و بۆ هەموو لایەك ئەوە بسەلمێنێت نووسەران هەتیوێكی بێ كەس و بێ پشتیوان نیین، تا بە دوور لە هەر بەها و ڕێزێكی مرۆیی مامەڵەیان لەگەڵ بكرێت و سووكایەتییان پێ بكرێت، تەنانەت بەو شێوەیە یاریی بە ژیانیشیان بكرێت.\nڕێزگرتن لە نووسەر بە دانپێدان بە نووسین و تێكستی ئەو نووسەرەوە تێ دەپەڕێت، بە پێزانینی هەوڵ و داهێنانەكانی گوزەر دەكات، ئەویش بەوەی ئەم هەوڵ و داهێنانەی نووسەر، بە هەوڵی ئەم یەكێتیی نووسەرانە، ڕایەڵێكی پتەو و بەهێزیان هەبێت لەگەڵ خوێنەراندا. تێكستە داهێنەرەكانی نووسەر، پەیوەندییان بە خوێنەرانەوە لە بەرزترین ئاستی ڕاستەقینەی خۆیاندا بن، ڕێزی ڕاستەقینە لە نووسەر، دابینكردنی ئەو كەشەیە و ئەوجا لەسەر ئەو نووسین و تێكستە داهێنەرانانە، هەر كەرنەڤاڵێكی ڕێزگرتن، هەتا چەندێَك تێروتەسەل و جوانیش بێت، هەر دیاری و پاداشت و خەڵاتێك، هەتا چەندێك زۆر و سەنگین و بە بەهایش بێت، جێگەی خۆیەتی بۆ ئەو نووسەرە ساز بكرێت و پێی ڕەوا ببینرێت.\nPrevious ماف وداخوازیه‌كانی سیدسادق له هه‌ڵه‌بجه نیه لای ده‌سه‌ڵاته\nNext لە باشوری کوردستاندا ڕەوشتی سیاسی بوونی نیە!


كۆمەڵی ئیسلامی: پێویستە بە چاوی كودەتاچی سەیری پەرلەمانتاران نەكرێت\nYou are at:Home»بابەتی گشتی»کوردستان»كۆمەڵی ئیسلامی: پێویستە بە چاوی كودەتاچی سەیری پەرلەمانتاران نەكرێت\nBy nuche.net on\t 2015/09/07 کوردستان, له نوچه‌وه\nمەروان گەڵاڵی سەرۆكی فراكسیۆنی كۆمەڵی ئیسلامی لە پەرلەمانی كورستان، بە نوچەنێتی راگەیاند، هەرێمی كوردستان پێویستی بە هەموو لایەنەكانە و پێویستە ئەو ساردییەی لە نێوانیان لایەنەكان درووست بووە لاببرێت، وتیشی: “لابردنی ئەو ساردییەیش سەرەتا بەوە دەكرێت، كە وەك كودەتاچی سەیری پەرلەمانتاران نەكرێت”.\nمەروان گەڵاڵی وتیشی: “پێویستە لایەنەكان بە دوربینی رەش سەیری پەرلەمان نەكەن، بەو چاوە سەیری پەرلەمانتاران نەكەن كە كودەتاچین و واز لەو قسانە بهێنرێت، هەروەها رۆڵی هەر سێ سەرۆكایەتییەكە بە تایبەت پەرلەمانی كوردستان لەبەرچاو بگیرێت، چونكە تاكە دەزگایەكە كە ئەمڕۆ نوێنەرایەتی خەڵكی كوردستان دەكات”.\nگەڵاڵی ئاماژەی بەوەیشدا، كە ئەوان بە رۆحی فەشەل و سەركەوتن سەیری كۆبوونەوەكەی رۆژی 19/ئاب/2015ی پەرلەمان ناكەن، كە نەتوانرا نیسابی یاسایی درووست ببێت، چونكە وەك ئەو وتی: “لە ئەركی پەرلەمانتاریدا هەرچیمان پێكرابێت كردوومانە و لێیشی پەشیمان نین، ئەو پرۆژە یاسایە هەر لە پەرلەمانە و راپۆرتی لیژنەی یاساییش لای دەستەی سەرۆكایەتی لە پەرلەمانە، بۆیە نابێت بەو چاوە سەیری ئەركەكانمان بكەین، بەڵكو پێویستە هەموومان هەوڵ بدەین دامودەزگەكانی ئەم هەرێمە بە دامەزراوەیی بكەین”.\nسەرۆكی فراكسیۆنی كۆمەڵ لە بارەی هەماهەنگی نێوان لایەنە سیاسییەكانەوە وتی: “بە بڕوای من كوردستان نە بە برادەرانی پارتی بە تەنها بەڕێوەدەچێ، نە بە لاینەكانی تریش بە تەنها، بەڵكو هەموومان پێویستمان بە هەماهەنگی و هاوكاری كردن و یەكتر خوێندنەوە لەسەر خاڵە هاوبەشەكان و كاركردن لەسەریان، بۆیە پشتگوێ خستنی هەر لایەنێكی سیاسی، زیانی زۆری بۆ هەرێمی كوردستان دەبێت”.


ANF | کەرکوک، تەڤگەری ئازادی سەردانی گڵکۆی شەهیدانی کرد\nبەبۆنەی هاتنی جەژنی ڕەمەزانەوە، ئەنجومەنی هەرێمی کەرکوکی تەڤگەری ئازادی سەردانێکی ڕێکخست بۆ سەر گڵکۆی شەهیدان.\nسێشه‌ممه, 11 May 2021, 20:40\nئەمرۆ لە رۆژی عارفەدا وەکو نەریتێکی کۆمەڵایەتی و ئایینی کۆمەڵگای کوردستان و کۆمەڵگای ئیسلامی خەلکی سەردانی گۆری کەسوکاریان دەکەن ، تەڤگەری ئازادیش لە شاری کەرکوک وەکو خاوەنداریکردن لە شەهیدانی ڕێگای ئازادی سەردانی گڵکۆی شەهیدانیان کرد.\nئەنجومەنی هەرێمی کەرکوکی تەڤگەری ئازادی کۆمەڵگای کوردستان لە سەردانی کردنیاندا بۆ سەر گڵکۆی شەهیدان یادی هەموو شەهیدانی ڕێگای ڕزگاریی کوردستانیان کردەوە.\nلە سەردانەکەیاندا بۆ سەر گڵکۆی شەهیدان ئەندامانی ئەنجومەن و هاوسەرۆکی تەڤگەری ئازادی ئەنجومەنی هەرێمی کەرکوک بەلێنیان دووپات کردەوە کە درێژەپێدەری ئەو رێگایە دەبن کە ئەو شەهیدانە لەپێناویدا شەهیدبوونە.\nکۆمەڵ سەرمەد هاوسەرۆکی ئەنجومەنی هەرێمی کەرکوکی تەڤگەری ئازادی کۆمەڵگای کوردستان سەبارەت بەسەردانیکردنی تەڤگەری ئازادی بۆ سەر گڵکۆی شەهیدان بۆ ئاژانسی هەواڵی فورات وتی: " سەرەتا بەبۆنەی هاتنی جەژنی ڕەمەزانەوە پیرۆزبایی لە هەموو موسڵمانی جیهان دەکەین بە تایبەتی موسڵمانانی هەر چوارپارچەی کوردستان، بە بۆنەی هاتنی جەژنی ڕەمەزانەوە وەکو کلتور و نەریتێکی کۆمەڵایەتی کۆمەڵگاکەمان رۆژانی پێش جەژن سەردانی گڵکۆی شەهیدان دەکەین، ئەمرۆ ئێمە وەکو ئەنجومەنی هەرێمی کەرکوکی کۆمەلگای کوردستان سەردانی گڵکۆی پۆلێک شەهیدمان کردووە ئەو شەهیدانە کە لەپێناو پاراستنی خاک و کلتور و زمانی گەلەکەمان شەهیدبوونە."\nهەروەها هاوسەرۆکی ئەنجومەنی هەرێمی کەرکوکی تەڤگەری ئازادی سەبارت بە بەرخۆدانی (ئاڤاشین، زاب و مەتینا) بۆ ئاژانسەکەمان بەم شێوەیە دوا "لەئیستادا لە تەواوی ناوچەکانی هەرێـمی پاراستنی میدیا جەنگێکی نابەرامبەر و دوور لە هەموو بەهایەکی ئەخلاقی ویژدانی بەرامبەر بە گەلەکمان هەڵگیرساوە و ئامانجی دەوڵەتی داگیرکەری تورک داگیرکردنی تەواوی خاکی کوردستانە و لەو جەنگەدا دەوڵەتی فاشستی تورک دوور لە هەموو بەهایەکی ئەخلاقی و مرۆیی چەکی کیمیای بەکارهێناوە."\nلەکۆتایدا کۆمەڵ سەرمەد وتی: " لەکاتێکدا دوژمن لە هەموو لایەکەوە هێرش دەکاتە سەر گەڵەکەمان پێوێستە ئەم شەهیدانە بەبیربێنینەوە کە چۆن خۆیان بەخشی بۆ ئازادکردنی کوردستان، لەئیستادا رۆڵەکانی گەلەکەمان بەرامبەر دەوڵەتی تورکی داگیرکەر لە بەرخۆداێکی چارەنووس-سازدان، ئێمەش وەکو ئەنجومەنی هەرێمی کەرکوکی تەڤگەری ئازادی کۆمەڵگای کوردستان، لەسەر گۆڕی شەهیدان پەیمان دووپات دەکەینەوە کە درێژەپێدەری ئەو رێگایە دەبین کە ئەو شەهیدانە لەپێناویدا شەهیدبوونە و سەری رێزو نەوازش بۆ تەواوی شەهیدانی کوردستان دادەنوێنین."


“بۆ ئەوەی نەمبەن دەموچاوم بە دەرزی کون کرد” – کوردی – RojNews.News\nچیرۆکی ژنێکی شەنگال\n27/07/2021 - 9:50:01 am\nهەموو ڕۆژ دەهاتن و ژنەکانیان دەبرد، دەمزانی سەرەی من هاتووە و هیچم پێناکرێت، دەموچاوم بە دەرزی کون کرد تا ئیلتیهاب بکات و وابزانن، کە نەخۆشم و نەمبەن.\nلە فەرمانەکەی ٢٠١٤ـدا، هەزاران ژنی ئێزدی لەلایەن چەتەکانی داعشەوە ڕفێندران و لە بازاڕی کۆیلەکانی سەدەی ٢١ دا فڕۆشران، ‘س.هـ’، ژنێکی تەمەن ٢٧ ساڵە و ئێستا لە شەنگالدا دەژی، ئەو یەکێک ڕفێندراوەکانە و لە بازاڕی چەتەکاندا فڕۆشراوە، ‘س.هـ’ لە دژی سیستەمی دەستدرێژیی پیاودا خۆڕاگریی کردووە، ورە و هیوای خۆی لەدەست نەداوە و وەکو هەزاران ژنی دیکە بەدوای ڕزگارییدا دەگەڕێت.\nس.هـ، لەدوای ڕزگاربوونی تا ئێستا چیرۆکی خۆی بۆ هیچ کەسێک نەگێڕاوەتەوە، بەڵام باشتر لە هەموو کەسێک دەزانێت کە دڵە بێگەردەکەی هۆکاری ئەو چیرۆکە نییە و ئەو کەسانەی کە دەستدرێژییان کردووتە سەر تاوانبارن، س.هـ ڕفێندرا و لە شوێنێک کە زۆر لە کەسایەتیی ئەو دوور بوو، بە نەچاریی بووبە شاهیدی زوڵم و کردەوە قیزەوەنەکان، س.هـ و هەزاران ژنی ئێزدیی دیکە نموونەی پاکیی، هیوا و خۆڕاگرین.\nوتن یان بێدەنگی\nس.هـ سوورە لەسەر بێدەنگیەکەی، بەڵام هاوکات دەیەوێت چیڕۆکەکەی بزاندرێت، هەندێک بیری لێدەکاتەوە کە دەڕی ببڕێت یان نا، لە کۆتاییدا بڕیار دەدات ڕووداوەکان ئاشکرا بکات، دەکەوێتە ناو تێڕامانێکەوە؛ ئەگەر باسیان بکات جارێکی دیکە ئەو ڕۆژانە بۆی زیندوو دەبنەوە و ئەگەر باسیشیان نەکات هەر لەسەر دڵی دەمێنن، هەوڵدەدەین تا دڵی ئاسوودە بکەین، من لەگەڵیدام وەکو ژنێک کە بە قوڵیی لە هەموو بەسەرهاتەکانی تێدەگەم، پێویستە هەموو کەسێک بکەرەکانی ئەو زۆڵمە بناسن و بزانن دووژمنی ژنان کێن.\nس.هـ هەنگاوی یەکەم بۆ شکاندنی بێدەنگیی دەنێت، یەکەمجارە هەوڵدەدات ئەم چیرۆکە باس بکات.\n‘بە ناوی دایکمەوە ناوم بهێنن’\nس.هـ پاش ساڵێک و شەش مانگ مانەوە لە دەستی چەتەکانی داعش، لەبەرامبەر پارە بە بنەماڵەکەی دەفرۆشرێتەوە و ئێستا لەگەڵ سێ منداڵەکەی لە شەنگالدا دەژین.\nدەڵێت”بەناوی دایکمەوە واتە فەیزیە بانگم بکەن”، کاتێک ئێمەش گوێبیستی چیرۆکەکەی دەبین هەر بەو ناوەوە بانگی دەکەین.\nئەوانەی کە پێش هەموو کەسێک هێرشیان کرد هەر دراوسێکانی خۆمان بوون\nفەیزیە خەڵکی گوندی ‘گرزەرک’ـە، لە تەمەنی ١٧ ساڵاندا هەر لەو گوندە هاوسەرگیریی دەکات و منداڵێکی دەبێت، بەهۆی هەلومەرجی قورسی گوندەوە دوو ساڵ پێش فەرمانەکە لەگەڵ بنەماڵەکەی ڕوو دەکاتە شاڕۆچکەی دومز و لەوێ نیشتەجێ دەبێت، زۆربەی خەڵکی ئەو شارۆچکەیە عەرەبن و تەنیا نزیکەی ٥٠ ماڵی ئێزدیی تێدا دەژین.\nپێش فەرمانەکە پەیوەندیی نێوان ئێزدییەکان و عەرەبەکانی ناوچەکە باش بوو، بەڵام ڕۆژی فەرمانەکە دراوسێیەکانیان خیانەتیان لێدەکەن و تەنانەت پێش گەیشتنی چەتەکانی داعش هێرش دەکەنە سەریان، بەم شێوەیە زۆربەی خانەوادە ئێزدییەکان دەکەونە دەستی چەتەکانی داعش.\nدراوسێ عەرەبەکان پێش ڕووداوەکە پێیان دەڵێن بمیننەوە هیچ مەترسیەکتان لەسەر نییە و ئێمە دەتانپارێزین، زۆرێک لە ئێزدییەکان بڕوا بەو قسانە دەکەن و دەمیننەوە، بەڵام کاتێک داعش ڕوو دەکاتە گرزەرک و لەوێشەوە بەرەو دومز دێت خەڵکەکە لەسەر بەڵێنیان نامێنن، دراوسێیە عەرەبەکان بەشداری چەتەکانی داعش دەبن و هەر خۆیان هێرش دەکەنە سەر ئێزدییەکان، ڕۆژێک دوای دەستپێکردنی فەرمانەکە زۆرێک لە ئێزدییەکان هەر لە ماڵی دراوسێیە عەرەبەکانی خۆیاندا دەکوژرن.\nمامێکی فەیزیەش ڕۆژی فەرمانەکە پەنا بۆ ماڵێکی عەرەبی دراوسێیان دەبات، کە دۆستی نزیکیان بووە، مامی لەلایەن ئەو دراوسێیانەوە دەکوژرێت و ئەوە چیرۆک و بەسەرهاتی هەموو ئێزدییەکانە.\nئەگەر بمانزانیایە نامانپارێزن هەرگیز لەوێ دانەدەنیشتین\nفەیزیە باسی ژیانی خۆی پێش فەرمانەکە دەکات؛ ژیانی پێش فەرمانەکە لە شەنگال زۆر خۆش بوو، لەگەڵ برادەر و دراوسێیەکانماندا پەیوەندییەکی باشمان هەبوو؛ ئەو کاتە لە هەموو شوێنێکدا باسی داعش دەکرا، لە هەواڵەکاندا گوێبیستی ئەوە بووین، کە چەتەکانی داعش موسڵ و مەخموریان داگیر کردووە، بەردەوام سەیری هەواڵەکانمان دەکرد، شەوانە بە ترسەوە دەخەوتین، بەڵام دیسان دەوترا کە داعش بێتە شەنگالیش کاری بەسەر ئێزدییەکانەوە نییە و تەنیا دژی هێزە سەربازییەکانە، دەمانوت ئەگەر داعش بێت هێزی پێشمەرگە و عێراق لێرەن و دەمانپارێزن، ئەگەر بمانزانیایە ئەوان شەڕ ناکەن ئێمەش هەر زوو دەچووین بۆ شوێنێکی پارێزراو.\n١٤ کەس بووین و داعش هەموومانی ڕفاند\nفەیزیە لە کاتی فەرمانەکەدا دایکی سێ منداڵە و هاوسەرەکەی چەند ڕۆژ پێش ئەو کارەساتە بۆ کارکردن دەچێتە دهۆک، فەیزە و منداڵەکانی و خەزووری دەمێننەوە، بە دەنگێکی شەرمنانەوە درێژە بە قسەکانی دەدات: “ڕۆژی فەرمانەکە هەموو شتێک زۆر دڵتەزێن بوو، پاش ئەوەی کە دراوسێیەکانمان خیانەتیان لێکردین، چووین بۆ شەنگال، لەوێشەوە چووینە قەندیل و چلمێرا، چەتەکانی داعش کاتژمێر ٠٨:٠٠ی بەیانی گەیشتنە ناو شەنگال، ئێمە درەنگ کەوتبووین و کاتێک خۆمانمان گەیاندە سەر ڕێگای چیای شەنگال چەتەکانی داعش گەیشتن، ١٤ کەس بووین، من و سێ منداڵەکەم، خەزوورم، خوشکی هاوسەرەکەم و پێنج منداڵەکەی، خوشکم، کچی هێورم و ئامۆزاکەم کە شۆفێری سەیارەکە بوو، چەتەکان ڕێگایان لێگرتین، ئامۆزاکەمیان بۆ شوێنێک گواستەوە و ژن و منداڵەکانیش بۆ شوێنێکی دیکە برد، تەلەفۆن، زێڕ و پارەکانیشیان لێوەرگرتین.\nژنە ئێزدیە جوانەکانیان دەبرد\nگواستینیانەوە بۆ بینای فەرمانگەی سەرژمێریی شەنگال، پیاوەکانیان لە قاتی سەرەوە دانا و ژنەکانیشان لە قاتی خوارەوە، هەموو ڕۆژێک دەهاتن و کچە جوانەکانیان دەبرد، سێ ڕۆژ لەوێ ماینەوە و پاشان بردینیان بۆ دەرەوەی شەنگال و ژنەکانیان لەوێ هێشتەوە، بەڵام پاش پێنج ڕۆژ ئەو ناوچەیە بۆردوومان کرا و چەتەکان گواستینیانەوە بۆ زیندانی بادوش لە شارۆچکەی بادوشی نێوان موسڵ و تەلەعفەر، ١٣ ڕۆژ لەوێ ماینەوە و پاشان براین بۆ خوێندنگایەک لە تەلەعەفەر و ٢٣ ڕۆژیش لەوێ ماینەوە، ئەو ماوەیە بەردەوام لەژێر ئەشکەنجەدا بووین و ڕۆژێک دوو جار ئەوەش بڕێکی زۆر کەم خواردنیان پێدەداین، زۆر ترسابووین و پێمان وابوو کە دەمانکوژن، دەمانویست زووتر بمرین، کاتێک کچە جوانەکانیان جیا دەکردەوە زۆر دەترساین و هەموومان پرسیارمان لە خۆمان دەکرد ئەو بۆ ئەو کچانە دەبەن، ژنە جوانەکان دەم و چاوی خۆیانیان دەشاردەوە و هەندێکیان دەم و چاوی خۆیان بریندار دەکرد، کە هەر ژنێکیان دەبرد زیڕەی هەموو ژنەکان بەئاسماندا دەچوو، دیار نەبوو چی بەسەر ئەو ژنانە دێت، ژنە بەتەمەنەکانیشیان ئەشکەنجە دەدا، بۆ خۆم بینیم کە سەری چەند ژنێکیان شکاند.\nزۆربەی منداڵەکانیان برد، بەڵام ئەوانەی کە لە باوەشی دایکیاندا بوون نەدەبردن، منداڵەکانی منیش زۆر بچووک بوون و ئەوانیان نەبرد، یەکێک لە منداڵەکانم بەردەوام لە باوەشمدا بوو و شیری دەخوارد، دەمویست لەنزیک خۆم بێت تا دەنگی هاواری ژنەکان نەبیستێت، دوای ماوەیەک پرسیاریان کرد، کە کێ لەگەڵ خانەوادەکەیدایە، ئەوانەی بە خێزانەوە لەوێ بوون جیایان کردەوە و بردیانیان بۆ ماڵەکانی تەلەعەفەر، ئەو خێزانە دەبوایە لەو ماڵانەدا مەڕ و مانگا بۆ چەتەکانی داعش بەخێو بکەن، منیش خوازیاری ئەوە بووم کە بمبەن بۆ ئەو ماڵانە، بەڵام بەهۆی ئەوەی هاوسەرەکەم لەوێ ئامادە نەبوو؛ هەرچەندم کرد، ڕێگەیان بەوە نەدا کە کویلایەتیی بۆ خۆیان بکەم، ئامادە بووم بۆ پاراستنی منداڵەکانم هەموو کارێک بکەم بەڵام ڕێگەیان نەدا بچمە تلعەفەر.\n‘بۆ ئەوەی نەمبەن دەموچاوم بە دەرزی کون کرد‘\nئەوانەی کە هاوسەریان لەگەڵدا نەبوو لە خوێندنگاکە دەمانەوە، هەموو ڕۆژێک هەندێک کەس دەهاتن و ژنێکیان دەبرد، دەمزانی سەرەی من نزیک بووتەوە و نەمدەزانی چیبکەم، بە دەرزییەک کە لای خۆم شاردبووەوە دەموچاوی خۆمم کون کرد، تا تووشی ئیلتیهاب بێت و وابزانن نەخۆشم، زۆر بەو کارە ئازارم چەشت، بەڵام ئەگەر منیان ببردایە و منداڵەکانم لێم دوور دەکردەوە ئازارێکی زۆر گەورەترم دەچێشت.\nسەرچاوە: YENÎ OZGUR POLÎTÎKA\nخۆپیشاندانەکان بەردەوامە و لە کرماشان تەقە لە خەڵک دەکرێت\nلەیلا مستەفا خەڵاتی شارەوانی جیهانیی پێبەخشرا\n14 ئه‌یلول 2021\nبڕیاری ڕاگرتنی عایشە گۆککان درێژ کرایەوە\nدایکانی لەچک سپیی مەخموور پشتگریی “ئێشکگریی دادپەروەریی” دەکەن\nکچێکی تەمەن ١٨ ساڵ کۆتایی بەژیانی خۆی هێنا\nدایکێکی ئاشتیی دەستگیر کرا\nدوو ئەندامی ڕژاک ئازادکران و ئەندامێکیان لە زینداندا ماوە


بانگەواز بۆ ئەندامێتی لە گروپەکانی سەنتەری توێژینەوەی زانکۆی پۆلیتەکنیکی سلێمانی - RC\nposted Nov 20, 2017, 1:50 AM by Jamal Kakbra\nسەنتەری توێژینەوە بە دوای توێژەری چالاك و پابەندی زانکۆی پۆلیتەکنیکی سلێمانی دەگەڕێت بۆ پەیوەندی کردن بەو گروپی توێژینەوانەی بەم دواییانە لە سەنتەرەکەدا پێکهێنراون. ئەندامی گروپی توێژینەوە دەکرێت ستافی وانە وتنەوە یان کارمەند بێت بە مەرجێك خولیا و توانای توێژینەوەی هەبێت لە یەکێك لەم بوارانەی خوارەوە:\n· کەلەپوری کەلتوری دیجیتاڵی\n· ئایندە بۆ ڕاپرسی و ڕای گشتی\n· وزەی بەردەوام و نوێبار\n· جێنۆساید و دیراساتی ئافرەتان\n· دیارساتی ژینگەیی\nئەندامانی گروپەکانی توێژینەوە دەتوانن سوودمەندبن لەکەمکردنەوەی بەشی وانەوتنەوە (نیصاب) بە ڕێژەی لەسەدا پەنجا ، بەمەرجی ڕەزامەندی بەشەکانیان.\nسەنتەری توێژینەوە هانی پڕۆژەی توێژینەوەی نێوپسپۆڕی و فرەپسپۆڕی دەدات؛ بەم شێوەیە، دەرگا بە ڕووی توێژەرانی بوار و زەمینەی جیاجیای پەیوەندیدار واڵا دەکات تا پەیوەندی بەم گروپەکانەوە بکەن. گروپەکانی سەنتەری توێژینەوە گروپی هەڵبژاردەن؛ بەم جۆرە، تەنها پێشکەشکاری خاوەن توانا و ئیتیکی بەرزی کارکردن بۆ ئەنجامدانی توێژینەوە ی کوالیتی باش بۆ گروپەکان هەڵدەبژێرین، دوای چاوپێکەوتن. تێبینی، تەنها پاڵێوراوە هەڵبژێردراوەکان پەیوەندیان پێوەدەکرێت بۆ چاوپێکەوتن.\nلە کاتێکدا سەنتەری توێژینەوە هەوڵ دەدات دەرفەتی یەکسان بڕەخسێنێت بۆ سەرجەم توێژەرانی سەر بە زانکۆی پۆلیتەکنیکی سلێمانی بۆ دەستگهیشتن بە ڕاهێنانەکانی بنیاتنانی توانای توێژینەوە و سەرچاوەکان ، لە ئێستا دا و وەك بانگەوازی یەکەم، تەنها ژمارەیەکی کەم لە توێژەران هەڵدەبژێردرێن.\nئەرکە سەرەکییەکانی ئەندامانی گروپ\nهەر ئەندامێکی گروپ چاوەڕوانی ئەوەی لێ دەکرێت کە:\n· چالاکانە بەشداربێت لە گەشەپێدان و داڕشتنی پلانی پڕۆژەی توێژینەوە لە گروپەکەیدا،\n· چالاکانە بەشداری بکات لە کۆکردنەوە، شیکردنەوە، و لێکدانەوەی داتای جۆری و/یان داتای چەندی،\n· هاریکاری ئەندامانی نێو گروپ و گروپەکانی تری سەنتەری توێژینەوە بکات و ئامادەیی تیابێت بۆ ئاڵوگۆری زانیاری لە کاتی کارکردن لەسەر پڕۆژەیەکی توێژینەوە،\n· پابەند بێت بە پلان، دوامۆلەت و خشتەی کارەکانی سەنتەری توێژینەوە،\n· ئامادە بێت لە کۆبونەوەکانی گروپەکەی (مەگەر ئەوەی پێشوەخت مۆلەتی لە لایەن سەرۆکی گروپەکەیەوە پێدرابێت) و ڕاهێنانەکانی بنیاتنانی توانای توێژینەوە، وۆرکشۆپ و چالاکی تر،\n· پێزانین و ئاماژەدان بە ناوی سەنتەری تویژینەوە وەك وابەستەبوونی (ئەفیلیەیشن) لە سەرجەم بڵاوکراوەکاندا، یان لە کاتی دەرکەوتنی لە ڕاگەیاندنەکاندا بە بۆنەی پڕۆژەکانی گروپەکەی، وە\n· نوسین و بەرزکردنەوەی ڕاپۆرتی کار و چالاکیەکانی (دوو هەفتە جارێك یان مانگانە) بۆ سەرۆکی گروپەکەی.\nکارامەیی و توانای پێویست\n· کارامەیی رێکخراوەیی و بەڕێوەبردنی کاتی نایاب.\n· کارامەیی پەیوەندیکردنی زۆر باش (بە نوسینیشەوە).\n· کارامەیی باش لە ئای تی.\n· شارەزایی باش لە زمانی ئینگلیزیدا (بە تایبەت لە خوێندنەوە و نوسین). پیشاندانی شارەزایی لە زمانی ئینگلیزی وا باشترە لە ڕێگەی تاقیکردنەوەی TOEFL, IELTS یان تاقیکردنەوەی تری نێودەوڵەتی زمانی ئینگلیزی بێت.\n· پیشاندانی پێشینە لە دەستپێشخەری، چارەسەرکردنی کێشە، و توانای گونجاندن.\n· توانای کارکردن لە ژیر فشار و پابەندبوون بە دوامۆڵەتەکانەوە.\n· جێی متمانە و پشت پێبەستن بێت و خۆهاندەر بێت.\n· توانای هەبێت سەربەخۆ کاربکات.\n· توانای کارکردن و بەشداری کردن لە ناو تیم و پەرەپیدانی پەیوەندی کاردکردنی باشی هەبێت لە گەڵ گروپهکەی و ئەندامان و ستافی سەنتەری توێژینەوە.\n· لێهاتووی گوێگرتن و هاوکاریکردنی بەهێز بێت.\n· توانای گونجاندن لەگەڵ کاتەکان و شوێنی کارکردن.\nدەتوانیت داوا بەرز بکەیتەوە بۆ بەشدار بوون لە گروپەکانی توێژینەوە لە ڕێگەی پڕکردنەوەی ئەم فۆڕمی پێشکەشکردنە ئۆنلاینەی لای خوارەوە و ناردنیCV یەکی نوێی خۆت بە فۆڕماتی PDF:\nدوا بەروار بۆ پێشکەش کردن ٢٥/٩/٢٠١٧ یە.\nتکایە گەر دەتەوێت بەشداری بکەیت لە سەنتەری توێژینەوە بەڵام بواری توێژینەوەی خۆت لە گروپەکانی لای سەرەوە نابینیت، ئەوا ئێمە بە خۆشحاڵییەوە پێشوازی لە ناردنی پێشنیار (پڕۆپۆزەڵ) و پلانەکانتان دەکەین بۆ کردنەوەی گروپ و پرۆژەی توێژینەوەی نوێ.\nگەر هەر پرسیارێکتان هەیە، تکایە پەیوەندی بە سەنتەری توێژینەوە بکەن لە ڕێگەی research@spu.edu.iq


لە سیدەكان خولێكی فریاگوزاری كۆتایی هات | دەزگاى زارى کرمانجى\nلە سیدەكان خولێكی فریاگوزاری كۆتایی هات\nموڕشید برادۆستی - سیدەكان : ئەمڕۆ یەكشەممە، لە بنكەی تەندرووستی نزاریەی سەر بە ناحیەی سیدەكان خولێكی فریاگوزاری سەرەتای بە ئامادەبوونی بەرپرسانی حكومی و حزبی كۆتای پێهات .\nكامەران حەمید بەڕێوەبەری بنكەی تەندروستی نزاریە و یەكێك لە بەشدار بووانی خوولەكە بە زاری كرمانجی راگەیاند" رێكخراوی ( FAI )ی ئەمریكی خولێكی پێنج رۆژە لە گوندی نزاریە دەشتی هێرت كردەوە و تیایدا 10 هاووڵاتیی بەشداریان تێدا كرد .\nبەگووتەی بەڕێوەبەری بنكەی نزاریە، خولەكە سوودی زۆری هەبووە و ئەوانەی بەشداریان كردووە بە باشی فێری چۆنیەتی راگرتنی خوێن بەربوون و چارەسەری سەرەتای بریندار بوون كران، هەروەها ئاشنای نیشانەكانی پەستانی خوێن، جەلتە، شەكرە و سووتان، ئەمانە و چەند نەخۆشیەكی تر شارەزایان پێدرا و لە خولەكەدا رزگاركردنی تووش بووان بەو رووداوانە خرایەروو.\nگووتیشی " ئەم جۆرە خولە بۆ هاووڵاتییان بەگشتی و بەتایبەتی لە شوێنە دوورە دەستەكانی وەك دەشتی هێرت سوودی زۆری هەیە و هەوڵ دەدەین لە داهاتوودا خولی تر بۆ هاووڵاتییانی سنوورەكەمان بكەینەوە تا زۆرترین كەس فێری فریاگوزاری سەرەتای ببێت و ژیانی كەسی دیكە لە مردن رزگار بكەن.


2021 – College Of Education\nCollege Of Education > News > 2021\nڕێوڕەسمی ڕێزلێنان مامۆستایانی خانەنشینی بەشی بایلۆجی\nئەمڕۆ پێنج شەممە کاتژمێر 10 ی بەیانی بە ئامادەبوونی بەڕێز م. احمد کانی بەرپرسی لقی 2 و ئەندامی سەرکردایەتی هەولێری پ.د.ک. و بەڕێز پ.د. جوهر فتاح سەرۆکی زانکۆ و بەڕێز پ.ی.د. سعید عمر ڕاگری کۆلێژ و بەڕێز م. لاوەند دزەیی ب. ناوچەی ئاسۆ و بەڕێزان پ.ی.د. گەلاوێژ ئەندامی پەرلەمانی کوردستان و پ.ی.د. نهلە قادر ئەندامی […]\nکۆنفرانسی نێودەوڵەتی VESAL 2022\nلە رێککەوتی 21/5/2022 کۆلێژی پەروەردە لە زانکۆی سەلاحەددین – هەولێر بە هامەهەنگی لەگەڵ زانکۆی تیشکی نێودەوڵەتی هەڵدستێت بە ئەنجام دانی دووازدەیەمین کۆنفڕانسی نیودەوڵەتی زانستی پەروەردە و زمانەوانی VESAL 2022 […]\nسیمیناری هەفتانە لە بەشی ماتماتیکرۆژی سێشەممە بەرواری 14/12/2021 کاتژمێر 8ی شەو بەرێز مامۆستا ئەلەند جەرجیس سیمینارێکی بەناونیشانی blockchain technologyبە ئۆنلاین بۆ مامۆستایانی بەشی ماتماتیک ئەنجام دا. تێیدا پێکهاتەی ئەو جۆرە تەکنەلۆجیایه وچۆنیەتی بەرێوەبردنی خستەڕوو. لەکۆتایی بە پرسیاری مامۆستایان بابەتەکە دەوڵەمەندترکرا.\nBiochemical and hematological study of the effects of annual exposure radiation doses on the operators of X-ray and CT-scan in some Erbil hospitals\nسيمينارى به‌شي فيزيكBiochemical and hematological study of the effects of annual exposure radiation doses on the operators of X-ray and CT-scan in some Erbil hospitals لە درێژەی کارو چالاکیەکانی بەشی فیزیک و له رۆژى يه‌ك شه‌ممه به‌روارى 19/12/2021 و به ئۆنڵاين, لێژنەی سیمیناری بەشی فیزیک سیمینارى هەفتانە ئەنجامدا. بەڕێز قوتابی دکتۆرا بەڕێز (پ. ی. د. […]\nHybrid And Blended Styles of Learning\nسيمينارى به‌شي فيزيكHybrid And Blended Styles of Learningله رۆژى يه‌ك شه‌ممه به‌روارى 12/12/2021 و له هۆڵى ژماره 10 شانبه‌شانى به ئۆنڵاين بە شێوەی (Hybrid). لە درێژەی کارو چالاکیەکانی بەشی فیزیک، لێژنەی سیمیناری بەشی فیزیک سیمینارێكى هەفتانە ئەنجامدا. بەڕێز قوتابی دکتۆرا بەڕێز (پ. د. وعد محمد نجاة) سیمینارێکی پێشکەش کرد بە ناونیشانی (Hybrid And Blended Styles […]\nپرسە و سەرەخۆشی خۆمان و ئه نجومه نى كوليژ ى به روه رده ئاراستەی بنەماڵەی بەڕێز د.عزالدين سه روك به شى به روه رده ى تايبه ت، بۆ کۆچی دوایی پورى بەڕێزیان..خـــوای گـــه‌وره لەگوناهەكانی خۆشبێت و بە بەهەشتی شاد بكات،إِنَّا لِلّهِ وَإِنَّا إِلَيْهِ رَاجِعونَپ.ى.د. سعيد عمر ابراهيمراگرى كوليژ په روه رده\nبەرز راگرتنی رۆژی ئاڵا\nسەرلەبەیانی ئەمڕۆ رێککەوتی 16-12-2021 کاتژمێر 10 بە ئامادەبوونی بەڕێز احمد کانی بەرپرسی لقی 2 و ئەندامی سەرکردایەتی هەولێری پارتی دیموکراتی کوردستان و سەرۆکی زانکۆی سەڵاحەدین بەڕێز پ. د. جەوهەر فەتاح و سکرتێری گشتی یەکێتی قوتابیانی کوردستان و راگری کۆلێژ و ی.راگر و بەرپرسانی ناوچەی ئاسو و ناوچەی ئایندە و گشت سەرۆک بەشەکانی کۆلێژ ژمارەیەک لە […]\nبەڕێوەچوونی یەکەم تاقیکردنەوەی میدتێرمی پۆلی یەکەمی بەشی کیمیا\nبەڕێوەچوونی یەکەم تاقیکردنەوەی میدتێرمی پۆلی یەکەمی بەشی کیمیا لە14-12-2021\nبەرزراگرتنی رۆژی ئاڵا لە کۆلێژی پەروەردە\nبە سەرپەرشتی بەڕێز ڕاگری کۆلێژ (پ.ی.د. سعید عمر ابراهیم) و لە ژێر دروشمی ئاڵاکەمان شانازی و ناسنامەمانە کۆلێژی پەروەردە ڕۆژی ئاڵا بەرز ڕادەگرێت بۆ هەردوو دەوامی بەیانیان و ئێواران بەم شێوەیە: دەوامی ئێواران …ڕۆژی چوارشەممە 15/12/2021 کاتژمێر 3٫30 تا 4,30 ی ئێوارە لە گەراجی بەشە مرۆڤایەتیەکان. دەوامی بەیانیان …ڕۆژی 5 شەممە 16/12/2021 کاتژمێر 11 ی بەیانی لە […]\n12th International Conference on Educational Studies and Applied Linguistics\nبەڕێوەچوونی 12یەمین کۆنفرانسی نێودەوڵەتی VESAL